**HÉVÍZ VÁROS POLGÁRMESTEREvonalcimer**

|  |  |
| --- | --- |
|  |  |

8380 Hévíz, Kossuth Lajos u. 1.

Iktatószám: HIV/4530-1/2024.

Napirend sorszáma:

**Előterjesztés**

**Hévíz Város Önkormányzat Képviselő-testülete nyilvános**

**2024. március 25-ei nyilvános ülésére**

**Tárgy:** Beszámoló a Teréz Anya Szociális Integrált Intézmény 2023. évi munkájáról

**Az előterjesztő:** Papp Gábor polgármester

**Készítette:**  Varga András Teréz Anya Szociális Integrált Intézmény vezetője

**Megtárgyalta:** Emberi Erőforrások Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Intézményünk látja el Hévíz Város szociális alapellátási, szakellátási, valamint egészségügyi alapellátási feladatait. Ebből kifolyólag szinte nincs olyan felmerült lakossági szükséglet e két területen, mely esetekben ne kerülnénk kapcsolatba a születéstől az elmúlásig városunk lakóival.

Az alábbiakban részletezve az egyes feladatok beszámolója olvasható, mely arra irányul, hogy bemutassuk munkánkat a fontosabb irányszámok és szakmai tevékenységek tükrében.

1. **Idősek otthona**

Ez a típusú ellátás azoknak az idős, önmagukról önállóan gondoskodni nem képes embereknek nyújt segítséget, akik otthonukban egészségi állapotuk, idős koruk, vagy speciális gondozási igényeik miatt már nem elláthatók, és a családi háttér sem képes rá, hogy a nap 24 órájában a hozzátartozó segítségére legyen.

A bekerülés kérelem útján lehetséges, melyet előgondozás követ, melynek célja annak megállapítása, a kérelmező jogosult–e ezen ellátási forma igénybevételére. Ezt követően, amennyiben a felmérés azt tartalmazza, hogy a kérelem mögött valós szükséglet áll fenn, várólistára kerül a kérelmező. 2023. december 31 – i állapot szerint a várólistán szereplő kérelmezők száma 23 fő.

Új lakó bekerülését megelőzően a várakozók közül az intézményvezető, az egészségügyi koordinátor, valamint az intézmény háziorvosa áttekinti a kérelmeket, különös tekintettel a sürgősségi elhelyezést kérőket, és tájékoztatja a polgármestert az aktuális helyzetről. A szakmai team feladata a megalapozott döntés meghozatalának előkészítése.

Dolgozóink szakmai tudása kiemelkedő, és ez megmutatkozott a járványügyi veszélyhelyzet során is. 14 fő egészségügyi, 7 fő szociális gondozói végzettséggel alkalmazzuk a minél magasabb színvonalra törekvést egyrészt rendszeres továbbképzésekkel, másrészt belső esetmegbeszélő, a fejlődést célzó, ismereteket átadó, gyakorlatias értekezletekkel növeljük folyamatosan. Mindezeknek köszönhetően munkatársaink szakmai munkája a lakók, hozzátartozók visszajelzései alapján is megfelel a 21. század követelményeinek. Mindezek mellett természetesen rendszeresek az ellenőrzések, a protokollok és tevékenységi körök felülvizsgálata, melybe a munkatársakat is aktívan bevonjuk. Erre különösen nagy hangsúlyt kellett fektetnünk az elmúlt év során. A járványügyi helyzetre való felkészülés napi szinten okozott kihívásokat, kollégáink azonban olykor kreatív módszerekkel is segítették egymást: oktató videókkal, online gyakorlati munkát segítő előadásokkal. Fontosnak tarjuk, hogy a gyakorlati munkafolyamatok megvitatásra kerüljenek, és minden változás, változtatás le legyen kommunikálva minden egyes közvetett és közvetlen szakdolgozóval, valamint azok a későbbiekben ellenőrzésre is kerüljenek.

A dolgozók és lakóink közötti kapcsolat harmonikusnak mondható, rendszeres visszajelzéseket kérünk és várunk el mindkét esetben. Ez különösen fontos volt az elmúlt évben, hiszen szinte folyamatosan zárva volt az Intézmény az elrendelt látogatási és kijárási tilalom miatt.

Amennyiben konfliktus helyzet, vagy félreértésre okot adó helyzet alakul ki, azt minden esetben azonnal tisztázzuk, ez lakóink és munkatársaink közös érdeke. Az tapasztalható, hogy ezen egyértelmű álláspontnak köszönhetően a bizalmi légkör kialakult az Intézmény vezetése és a munkatársak, valamint a lakók között is. A térség ellátott jogi képviselője rendszeresen felkeresi intézményünket, fogadóórát tart, a tapasztalatokat pedig megbeszéljük. A 2020. évben sem érkezett olyan panasz, mely akár a munkatársakra nézve, akár az intézmény működésére nézve hátrányos lenne. A világban kialakult feszült helyzet természetesen okozott nehézségeket, kaptunk negatív kritikát, visszajelzést, illetve hozzátartozói megkeresés is érkezett az év során a Fenntartóhoz, ezeket azonban minden esetben megnyugtatóan sikerült közös nevezőre hozni.

*Ápoló, gondozó, egészségügyi tevékenység bemutatása:*

Az intézményben lakók egészségi állapotának figyelemmel kísérése az egyik fontos momentum, ezért az előírtakon túl több szakorvossal is közösen dolgozunk lakóink gyógyulásáért, egészségi állapotuk fenntartásáért.

Intézményünk új háziorvosa Dr. Hegedűs Mihály, aki a feladatokat heti 4 órában látja el, ez általában csütörtökön történik, kivételes esetben megbeszélés szerinti napon, illetve főorvos Úr rugalmasságának köszönhetően aktuálisan, konzultáció gyakorlatilag napi szinten történt az elmúlt évben. A háziorvos feladata a lakók egészségi állapotának felmérése, gyógyszerfelírás, szakrendelésre beutalás, megbetegedés esetében hatáskörében gyógyítás, illetve megelőzés. Az intézményt látogató szakorvosok:

Dr. Nyárádi Attila belgyógyász, diabetológus, endokrinológus, kardiológus. Rendelési ideje: szerda 12:30-14:30-ig. Főbb feladatai: ellenőrzi a vércukor értékeket, terápiás javaslatot ír, szakorvosi javaslatot ad a diabéteszes gondozottjainknak, diétát javasol, beállítja a vérnyomásokat, pulzusszámot, EKG eredményt értékel, belgyógyászati szakvizsgálatot végez a műtétre előjegyzett gondozottjainknak, pajzsmirigy problémára TSH beállítást végez.

Dr. Balogh Judit pszichiáter. Rendelési ideje: Péntek 8:00-10:00-ig.

Feladatai: pszichiátriai, vagy mentális betegségre utaló tünetek esetén a lakók kivizsgálása, szakorvosi javaslat, terápia beállítása, demencia vizsgálat.

Dr. Szőcs Tamás sebész. Rendelési ideje: Kedd 9:00-10:00-ig. Feladatai: lábszárfekélyek, decubitusok kezelése, kötszerjavaslatok, érsebészeti ellátás, visszerek kezelése.

A bentlakásos ellátásra továbbra is folyamatosan olyan gondozottak kerülnek be, akiknek az egészségi állapota indokolja, hogy helyben magas szintű ellátásban részesüljenek. A szakorvosok munkája elengedhetetlen, probléma, vagy akár szakmai kérdés esetén is gyakorlatilag bármikor rendelkezésünkre állnak.

Hatalmas segítség lakóink és munkatársaink részére, hogy minden esetben a szükséges szakorvosi ellátást megkapják az ellátottak, jellemzően soron kívül. Fontos továbbá, hogy lakóink biztonságos ellátása helyben kisebb kockázatot jelentett, mint egészségügyi intézményben, ahol a fertőzésveszély sajnos jelenleg is a sokszorosa az egészségügyi ellátási tevékenységből adódóan.

Sajnos a kérelmezők egészségügyi állapota továbbra is egyre rosszabb, mely a bekerülés időpontjára általában tovább romlik. Az új felvételeket nehezített a vírushelyzettel összefüggő előírásoknak megfelelés. Az ápolás – gondozási tevékenység egyre jobban megterheli a szakdolgozókat. Úgy látjuk, bár több szakember dolgozik az intézményben a jogszabály által előírtnál, de mégis hosszú távú célként kell meghatározni az egészségügyi végzettségű szakdolgozói létszám növelését, kiegészíteni az állapot javító szakmák részvételével, ilyen a gyógytornász. Jelenleg megbízási jogviszonyban, heti 2\*2 órában 2-2 fő látja el, ennél azonban magasabb óraszámban lenne szükség munkájukra. A jelenlegi jogviszonnyal járó kiadások megközelítik egy félállásban dolgozó gyógytornász bérét, így folyamatosan keressük ennek lehetőségét és kezdeményezzük a státusz létrehozását. A kontraktúrás és mozgásszervi, rheumatológiai nehézségekkel küzdő lakóink számára gyógymasszőr megbízása is indokolt a jövőben.

Mindezeknek több oka is van: egyrészt a két telephelyes működtetés több szakembert igényel, másrészt a lakók általános egészségi állapota már bekerüléskor jelentősen rosszabb, mint a megelőző években, ezért a napi munkafolyamatok már csak úgy tudtuk ellátni, ha ahhoz a további munkatársakat vontunk be (pl.: egyszerűsített foglalkoztatás, megbízási szerződés, nyugdíjas szövetkezeten keresztül). Az esetleges betegszabadság, táppénz esetében továbbra is nagyon feszített beosztásban dolgoznak munkatársaink, valamint a szabadságok kiadása is olykor nehézségekbe ütközik. A szabadságok kiadását, legtöbbször jelentős számú túlórák vállalása mellett tudjuk biztosítani a dolgozóknak, a helyettesítéseket jellemzően (lehetőségeinkhez mérten) külsős „beugrós” szakemberekkel látjuk el. A dolgozók pihenését segítette a covid szabadság bevezetése, melyet már minden dolgozó igénybe is vett.

Az időszakos távollétek okozta munkaerőhiány ellen szükség esetén külsős, megbízási jogviszonyban, foglalkoztatunk ápoló – gondozót. A munkatársak fluktuációja minimális, így továbbra sem küzdünk munkaerő hiánnyal a területen. Köszönhető ez egyrészt az intézmény jó hírének, valamint a munkatársaknak nyújtott, megtartó erejű erkölcsi és anyagi megbecsülésnek is. A jól végzett munka elismerése folyamatosan és több fórumon is elismerésre kerül, a fenntartó részéről érkező folyamatos bíztatás és dicséret jól eső érzést okozott mindenkinek.

Az intézmény vezetése továbbra is úgy gondolja, nagy hangsúlyt kell fektetni a kommunikációra, főként a lakók felé, de a munkatársak egymás közti információ cseréje is a fókuszban kell, hogy álljon. Ennek érdekében nem csak képzéseken, hanem belső értekezleteken is törekszünk ennek megvalósítására. A tavalyi év okozta feszültségek során éreztük is e korábban megkezdett munka jótékony hatását: mindannyian nehéz helyzetben voltunk, mégis egy emberként mozdultunk meg, egymás vállára támaszkodva oldottuk meg az előttünk álló feladatokat, terheket.

Lakóink egészségi állapotára az alábbiak jellemzők:

Részlegesen önellátó: 9 fő

Kerekes székes: 28 fő

Fekvő betegek száma: 20 fő, melyből 10 fő kontrakturás (ízületi mozgásbeszűkülés, mely merev testhelyzettel jár),azaz sajnosnem tud semmit segíteni az ápoló személyzetnek a merevség miatt, csak kirögzítve ültethető kerekesszékbe. Teljes ellátást igényelnek, pelenkát viselnek, etetésre szorulnak, napközben csak részben kiültethetők.

Inkontinensek száma: 46 fő

Főbb betegségeik:

90 % Pszichoszomatikus megbetegedésben szenved

70 % Hypertoniás

3 fő Inzulinnal kezelt cukorbeteg

8 fő Naponta 1x LMWH kelésben részesül

5 főt Nephrológia kezelt beteg,

40 fő Demencia kórképet mutat, melyből 6 fő súlyos demens, a 22 főnél középsúlyos

demenciát állapítottak meg

12 fő folyamatosan enyhe kórképet mutató pszichiátriai kezelésekben részesül

2 főnél decubitus alakult ki, 2 fő lábszárfekélyes, melyet szakorvosi segítséggel

oldottunk meg

A működési engedélyünkben engedélyezett 57 főt nem teljesítettük, 55,95 fő az ellátottak száma éves szinten összesítve.

Az év során:

16 fő exitált (mely az elmúlt évhez képest 2 fővel nőtt; az elhunytak közt 6 fő súlyos demenciával diagnosztizált)

15 fő felvételre került

25 fő került előgondozásra

20 fő a kórházba utaltak száma

285 a kórházi napok száma (nőtt)

18 fő akut ellátás miatt, mely során a bent fekvési napok száma: 1-20 nap (jelentősen csökkent)

2 fő rehabilitciós ellátás miatt 21 napos kezelésben részesült

245 nap eltávozást töltöttek az év során korábbi saját otthonukban, vagy hozzátartozóknál.

Az intézményben élők fizikai, mentális és egészségi állapota életkorukból adódóan romló, ami leginkább a Szent András utcai telephelyen jellemző, ezért a munkaerő igény ezen a telephelyen fokozott. A Honvéd utcai telephelyünk tekintetében pedig megvalósult a nappalos műszakokban a két fő ápoló-gondozó szakember állandó jelenléte. Az elmúlt évben folyamatosan biztosítottuk a dolgozók kéréseinek megfelelően a szabadságok kiadását.

A szakmai ellátás minőségi mutatói továbbra is bizonyítják, hogy a 2019. decemberében kérelmezett egészségügyi szolgáltatásra való jogosultság engedélyeztetése egy fontos előre lépést jelentett a szakápolási tevékenységben.

A szolgáltatással csökkenthetők a szakellátásokra szállítás száma, s helyben megoldhatók az engedélyezett egészségügyi ellátások. Az egészségügyi végzettséggel rendelkező dolgozói létszám (17 fő) az előző évekhez viszonyítva emelkedett, mely lehetővé teszi a folyamatos szakellátás biztosítását. 1 fő szociális gondozó kezdte meg tanulmányait egészségügyi szakon, 1 fő egészségügyi végzettségű munkatárs pedig magasabb végzettség megszerzését jelentő tanulmányokat folytat. A törvényi szabályozás egészségügyi kiegészítő pótlékkal díjazza és ismeri el a szociális intézményekben dolgozó egészségügyi végzettségű ápolók bérét. A szakellátás emeli a minőségi ellátást, kényelmet biztosít az ellátottak számára, csökkenti a fertőzés veszélyt, mivel nem kell kísérő, szállítás, tekintettel arra, hogy helyben nyújthatók bizonyos egészségügyi ellátások. Nagy előrelépés mindez az intézmény életében, fontos mérföldkőnek tekinthető, és büszkék vagyunk rá, minden feltételt meg tudtunk teremteni ennek érdekében.

A protokollok szerinti munkavégzés, beavatkozások mindig az előírásoknak megfelelően lehetett elvégezni, a szakorvosi háttér és a műszakonkénti szakápolói jelenlét segítségével. A kórházban töltött napok száma nőt, az előző időszakhoz képest ez az igen rossz egészségi állapotú, fokozott ápolást igényelt ellátotti intézményi felvételekre vezethető vissza. A felvételek mindig a segítésnyújtás, rászorultság sürgősségi szempontjait figyelembe véve történtek meg, igyekeztünk a komplex vizsgálat szerinti legrászorultabb személyeknek, családoknak segíteni.

A lakóink egészségi állapotát javítja a gyógytornászok aktív munkája. A napi tornát a terápiás kollégák és a szakápolók is igyekeznek az ellátások során beiktatni a teendők közé, ez azonban, ahogy fentebb is írtuk, sajnos egyre többször látjuk, hogy kevésnek bizonyul. 2023. év során is, ahogy évek óta, megbízásos jogviszonyban foglalkoztattunk 2 fő munkatársat rendszeresen. A foglalkozások egyéni és csoportos szinten is megvalósulnak, munkájukra nagy szükség van, a tevékenység eredményei kézzel foghatóak. A szakmai érveken túl pedig kiemelendő, hogy lakóink nagyon szeretik mind az egyéni, mind pedig a csoportos tornát.

A bentlakásos otthon lakóinak az étkezéssel kapcsolatos panaszai csökkentek, minimálisra esett vissza az elégedetlenség az étlappal, ízekkel kapcsolatban. Elfogadták és megértették a közétkeztetésre vonatkozó szigorú szabályozás okozta, kevésbé házias ételeket, mely rövid és hosszú távon egyaránt az egészséges életmód kialakításához, fenntartásához járulnak hozzá. A főzőkonyha számára nagy terhet jelent az egyes diéták biztosítása, azonban rendkívül nagy rugalmasságot tapasztaltunk részükről: lakóink kívánságát sokszor tudták teljesíteni, ami nagy örömet okozott számukra. A járványügyi helyzetnek azon kevés „pozitívuma” volt, hogy a konyhai munkatársaknak, mivel kevesebb adagot kellett előállítaniuk (iskolai, óvodai bezárások), nagyobb hangsúlyt tudtak fektetni az idősek ellátásra, sokszor kaptak például süteményt, nagy örömükre.

Szakorvosainkkal rendszeresen áttekintjük a lakók egészségügyi dokumentációját és állapotát is, hogy mérsékeljük a diéták mennyiségét, és csak a szükséges esetben, szakorvosi előírásra biztosítjuk azt, ezért sikerült 5 diétás formát tartanunk. A GAMESZ munkatársaival való együttműködésért, lelkiismeretes munkájukért ezúton is köszönetet mondunk.

Lakóinkat hitéletbeli, vallásgyakorlási téren nagy mértékben támogatjuk. Hetente, illetve kéthetente van szentmise és istentisztelet, valamint biblia felolvasás, zsoltár éneklés is, mely nagyon fontos lakóink számára. Sajnos e téren is megsínylették az elmúlt évet, igyekeztük őket élő szentmise közvetítéssel kárpótolni, valamint közös imádsággal, zsoltár énekléssel.

A mentálhigiénés és foglalkoztatási lehetőségek estében fontos, hogy összehangolt legyen a lakók egészségi állapotával. Ennek következtében a mentálhigiénés csoport munkatársai napi szinten egyeztetnek az egészségügyi ágazati vezetővel, valamint a nővérekkel. Az együttműködés, a csapatmunka eredményeképpen kezd megváltozni a korábbi évek tapasztalata, mely szerint lakóink nehezen motiválhatók. Egyre többen és aktívabban vesznek részt lakóink a foglalkozásokon, programokon. Igénylik, sőt várják a napi közös tevékenységeket. Munkatársaink igyekeznek ezeket mind színesebbé, mind érdekesebbé tenni, természetesen a lakók véleményét kikérni. Az ünnepi megemlékezésekhez kötődő programok mindig felkeltik érdeklődésüket, s mostanra már lakóink is szívesen vállalnak egy-egy rövid szerepet a műsorokban.

A demensek foglalkoztatása, készségfejlesztése rendszeresen megvalósul, igazodva a körülményekhez, mint például az egészségi és érzelmi állapot. Nehezíti azonban a fejlesztések megtartását az épület adottságaiból adódó helyhiány, valamint hogy további emelkedést mutat a középsúlyos demens lakóink létszáma, mely év végére elérte a 22 főt. Az enyhén súlyos demens lakók száma 13 fő, mely szintén növekedést mutat.

**Mentálhigiénés, foglalkoztatás – szervezői tevékenység bemutatása**

Intézményünkben a mentálhigiénés feladatok ellátását az 1/2000. SzCsM rendelet 54. § alapján az alábbiak szerint végezzük:

A bentlakásos intézmény feladatkörében gondoskodik az ellátást igénybe vevő mentálhigiénés ellátásáról. Ennek keretében biztosítja a személyre szabott bánásmódot, a konfliktushelyzetek kialakulásának megelőzése érdekében az egyéni, csoportos megbeszélést, a szabadidő kulturált eltöltésének feltételeit, a szükség szerinti pszichoterápiás foglalkozást, az ellátottak családi és társadalmi kapcsolatai fenntartásának feltételeit, a gondozási tervek megvalósítását, a hitélet gyakorlásának feltételeit, és segíti, támogatja az intézményen belüli kis közösségek, társas kapcsolatok kialakulását és működését. A bentlakásos intézménynek mindent meg kell tennie az ellátást igénybe vevő testi-lelki aktivitása fenntartásának, megőrzésének érdekében

A mentálhigiénés tevékenységek szervezésekor olyan alapelveket vettünk figyelembe, mint az önkéntesség, célszerűség, rendszeresség, hasznosság, változatosság.

Az intézménybe újonnan érkező lakók beköltözése során, nagy hangsúlyt fektettünk az intézmény megismertetésére, az újonnan beköltöző lakó pszichés egyensúlyának megteremtésére.

Az idős embert a bentlakásos ellátás igénybevétele állítja leginkább kihívások elé, fokozott toleranciát, alkalmazkodó képességet kíván tőle, és mindenekelőtt azt, hogy feladja korábbi életvitelét, megszokott napi rutinját. Az igénybevétel szükségességét az önellátási kapacitások csökkenése, az egészségi állapot romlása, fizikális és mentális képességek hanyatlása teszi indokolttá, amely tény már önmagában is nehezen feldolgozható helyzetet jelent az idősek számára. Mindezt tetézi saját otthonának elhagyása, a megszokott környezetből az addig ismeretlen körülmények közé kerül, ahol számára addig ismeretlen szabályokkal, társakkal és dolgozókkal találkozik.

Az intézményi életforma szabályozottsága, másoktól történő függés, pszichés zavarokat okozhat, ennek kivédése céljából az ellátottak részére a legnagyobb önállóságot biztosítottuk. A foglalkoztatásokat, személyes életterüket tiszteletben tartásával szerveztük, hogy ne kényszernek érezzék, hanem a szabadidő hasznos eltöltésének.

A lakóink átlagéletkora 2021 évben:

* Székhely: 85,3 év
* Telephely: 85,5 év

A lakók mentálhigiénés ellátása és foglalkoztatása egyéni és csoportos formában, előzetes állapot- és igényfelmérést követően valósult meg.

A foglalkoztatásában legfőbb célunk volt a mentális állapotuk fenntartása, a további hanyatlás megelőzése, hasznos képességek megőrzése, közösségi összetartozás és egymás iránti tolerancia, elfogadás erősítése ennek érdekében havi, heti, napi rendszeres foglalkoztatási programok történtek az intézményben élő idősek részére.

Munkánk során figyelembe vettük, a lakók életkorát, szomatikus és pszichés állapotát, érdeklődési körét, aktivitási képességét, érzelmi reakcióik intenzitását, kedélyállapotát, toleranciáját, új helyzethez való alkalmazkodási képességét.

A csoportos foglalkozások elősegítették az izoláció leküzdését, és erősítették a közösségi szellemet. Programjainkban, és a felkínált tevékenységekben mindenki megtalálhatta a kedvének, és képességeinek megfelelő tevékenységeket.

A szociális szakemberek a napi munkájuk során fontosnak tartják az érintést. A lakók számára ez a bizalom, a biztonság jele, valamint a lelki megnyugvás miatt is fontos jelentőséggel bír a napi munkavégzés során.

*2023. évben a következő feladatokat végeztük (egyéni állapotok figyelembevételével):*

* értelmi fejlesztés: kvízjátékok, memóriafejlesztő, ország-város játék, ellentétpárok állítása, számok, betűk felismerése, szólások, közmondások, stb.
* finommotorika fejlesztés: díszítés, ügyességi feladatok, építőjáték, hajtogatás, tépkedés, felnőtt színezők, rajz és írás készség
* önállóság megtartását célzó foglalkozások: ruhadarabok felismerése, funkciója, ki-begombolása, zipzár használat, koordinációs feladatok
* logikai képesség fejlesztés: egyszerű matematikai műveletek, számolás, dominó, kártyázás, malomjáték
* torna, mozgásterápia, ágytorna: reggelente a testébresztő átmozgatás, napközben közös séta kertben, a városban és esetenként a tó körül. Ezek célja egyrészt szabadidő hasznos és szórakoztató eltöltése, valamint a meglévő készségek, fizikális képességek szinten tartása, javítása.

*A csoport feladatai és elért eredményei 2023. évben:*

* Egyéni gondozás keretében személyre szabott mentálhigiénés ellátás, szükség szerint esetmegbeszélés melyen a lakók aktuális problémáit, konfliktusait igyekeztünk feltárni, azokra megoldást találni, valamint élményeiket, tapasztalataikat osztották meg a közösséggel.
* Vallásgyakorlás segítése: a székhelyen és a telephelyen heti váltásban katolikus szentmisén gyakorolhatták vallásukat a lakók. Református Istentiszteletre havonta egyszer került sor mindkét telephelyünkön.
* Megemlékezés: az adott évszakhoz, hónaphoz, naphoz, ünnephez kötődő népi szokásokról, és hagyományokról.
* Átfogó közösségi programok: mindennapi programjainkba beépítettük az egyes ünnepeket és az azokhoz kötődő hagyományokat is ilyen a farsang, melyet mindkét házban megrendeztünk. Nagyböjt, húsvét, nőnap, májusfa kitáncolás, idősek hónapja, halottak napja, advent, karácsonyi ünnepség és lakóink születésnapját, névnapját megünnepeltük. Minden hónap utolsó péntekén közös születésnapi megünneplésre került sor, akiknek abban a hónapban volt a születésnapjuk.
* Filmklub: A telephelyen heti rendszerességgel igénylik a lakók ezt a jellegű foglalkozást. A Filmklub során régi, a fiatalságukhoz kapcsolódó filmeket néznek az intézmény ebédlőjében, kivetítőn. A székhelyen nincs igény a lakók részéről erre a foglalkozásra.
* Visszatekintés az elmúlt hónapokra „Nosztalgiafotó”: a program keretében az előző hónapban történt foglalkozásokról, rendezvényekről készült fényképek nézegetése, felelevenítése melyet jó hangulatú emlékidézés, beszélgetés követ.
* Bemutatkozom: az intézményben lakó idősek bemutatkozása egymásnak, illetve új lakó bemutatkozása, élettörténetük megosztása lakótársaikkal. Megfigyeltük, hogy a lakók sokkal jobban figyelnek egymásra, nevükön szólítják egymást.
* Kutya által asszisztált foglalkozás: havi rendszerességgel történik mindkét házban. Az idős emberek szeretik a kutyát, fizikai és mentális állapotuk stabilizálódik. A kutya felkelti az érdeklődésüket, figyelmüket, nyitottabbá válnak. A kutya jelenléte őszinte reakciókat, érzelmeket, gesztusokat vált ki. Sajnos ez a kedvelt programunk csak néhány alkalommal tudott megvalósulni a tavalyi évben.
* Jó reggelt virágkör: minden reggel a foglalkozás megkezdése előtt megkérdezünk minden lakót az eltelt estéről, éjszakáról, érdeklődünk hogyléte felől illetve történt –e vele olyan esemény amit elszeretne mondani vagy megosztani a többiekkel.
* Egészségpercek: különleges vagy kevésbé ismert fűszerek, gyümölcsök, zöldségek, gabonák megismerése, megkóstolása.
* Ízőrzők: régi ízek régi receptek felelevenítése. Havi egy alkalommal a lakókkal közösen elkészítettük a kívánt ételt. Nagyon szeretik ezt a foglalkozást, hiszen régi emlékeket ízeket idéz fel: Megosztják egymással tapasztalataikat, megbeszélik, hogy ki hogyan készítette el otthonában az ételt. (pl. palacsinta sütés, lecsókészítés…stb)
* Kávézás: Hetente két alkalommal a lakóknak kávét főzünk, melyet régi kávés csészében szervírozva fogyasztanak el. Ha a megadott napon valmilyen okból elmarad, akkor kérik, hogy a következő nap pótoljuk be a programot, ez is jelzi ennek a mindennapos rituálé jelenlétének fontosságát.
* Bingó: lakóink heti rendszerességgel igénylik a játékot. A csütörtöki napot bingó napként emlegetik.
* Kreativitás: A kézműves foglalkozások, manuális tevékenységet fejlesztő programok témái kapcsolódnak a népszokásokhoz, aktuális ünnepekhez, farsanghoz, húsvéthoz,. A feladatok végrehajtása egyre nehezebb, mert a kézügyességük romlik, a látás élességük csökken.
* Festőműhely: Az önmegvalósítást segítettük kézműves, és művészi tevékenységgel, hiszen ezek mozgatják a fantáziát, pihentetnek, egyben összpontosítást is kívánnak, beléjük feledkezhetnek, de újra önmagukra is találhatnak. Nagyon sok lelki problémára gyógyító segítségnek bizonyult a manuális tevékenység, az alkotás öröme. Mindez, pedig hatott a lélekre, harmóniához segített, elégedettség érzést adott, amely kisugárzott lakóink mindennapjaira, és környezetére.
* Felnőtt színező: nagy sikere van az idősek körében, rendszeresen kérik a színezni valót. Elmondásuk szerint azért szeretnek nagyon színezni, mert ilyenkor nem érzik az ujjaikban az ízületi fájdalmat és nem utolsó sorban hasznos időtöltés számukra. Az elkészült munkákból fali dekoráció készül, nagy büszkeséggel tölti el őket, hogy alkotásaik az intézmény falait díszítik.
* Hol járunk? Ismert helyekről, lakóhelyükről készítünk képeket,vagy az internet segítségével ellátogatunk régi lakóhelyükre, mely alapján fel kell ismerni hol járunk. Itt sem maradhat el az emlékek felelevenítése, apró titkok megosztása velünk és lakótársaikkal.
* Névnap, születésnap megünneplése: lakóink már egymást is felköszöntik, készítenek egymásnak ajándékokat.
* Vetélkedő: párban vagy csapatban játsszuk, különböző feladatokat kell megoldani a lakóknak. Ezt a foglalkozást először kételkedve fogadták, de megszerették. Tanulság, részünkre, hogy az idős emberek is mennyire képesek megsértődni, ha nem ők nyernek.
* Kvízjáték, memória mozgató: régi dalok, nóták, műsorok felismerése, kvíz kérdések állat-növényvilággal kapcsolatban, mely jelentősen hozzájárul a mentális fittség fenntartásához.
* Hétlezáró dödörgő: visszatekintés a héten történt foglalkozásokra, eseményekre.
* Masszázs labda: lakók hátának átmasszírozása labda segítségével. Nagy sikert arat a lakók körében.
* Egy kis mozgás mindenkinek kell…(mozgásos játékok): célba dobás, lufi ütögetés, pingpong, 60-70 év felett is különösen fontos a hanyatló képességek szinten tartása, az életminőség romlásának megelőzése. Ezek a mozgásos játékok mindig vidáman telnek. A feladatok végrehajtásánál szinte egymással versenyeznek kinek sikerül megoldani a feladatot. A jó kedv elengedhetetlen.
* Társas játékok: kártya, ki nevet a végén? Malom, Itt a piros, hol a piros? stb
* Felolvasás: a felolvasás versekre, rövid-tanulságos történetekre korlátozódik. A történetek, versek feldolgozásra kerülnek, melynek során mindig előkerülnek emlékek, élmények.
* Kívánságkosár: kedvenc, rég hallott nóták, operettek, meghallgatása, közös éneklése. A zene dallama és a dalszöveg segít elterelni a gondolatokat a mindennapi gondokról, képes javítani a hangulatot. A közös éneklés összeköti az embereket, fokozza a jókedvet, ezáltal mélyíti a kapcsolatokat.
* Múltidéző: ez a foglalkozás egy visszatekintés a gyermekkori, fiatalkori életre, élményekre, családi szokásokra, esetenként traumákra, családi eseményekre, beszélgetések, régi és kedvenc féltve őrzött személyes tárgyak által.
* Meseszövés: előre kinyomtatott szavakból kell húzni és olyan mondatot mondani, ami illeszkedik az előző mondathoz és a foglalkozás végére egy mese szövődik.

A játék, a játékos foglalkozási forma szinte valamennyi foglalkoztatási területet átszövi. Cél, hogy jókedvre, vidámságra deríteni a gondozottak mindennapjait.

* Csoportos gyógytorna: minden héten, kedd délután és vasárnap délelőtt gyógytornász irányítása mellett csoportos gyógytornán vehetnek részt az idősek.
* Ügyintézés és orvoshoz kísérés: a mentálhigiénés munkavégzéshez tartozik a lakók minden napi életükkel kapcsolatos ügyintézésekben való segítés, illetve a lakók orvosi vizsgálatokra történő kísérése, felkészítése. Az intézmény lakóinak egészségügyi intézménybe való jutását saját gépjárművel biztosítja.

Mindez rendkívül nagy szervezést igényel több területen is: egészségügyi oldalról nézve a szakrendelések időpontjainak egyeztetését, dolgozói oldalról a munkaszervezést és a megfelelő kíséret biztosítását, mely utóbbi komoly nehézséget jelent. 2022-ben a pandémia előtti időkhöz képest azonban ez nagymértékben csökkent, szakápolási engedély birtokában szerencsére több ellátás helyben megtörténhetett.

* Havi rendszerességgel valamint igény szerint bevásárlással biztosítottuk számukra a szükségleteiket.
* Lakók hozzátartozókkal való kapcsolattartásának segítése. A hozzátartozókkal való kapcsolattartást az intézmény számos módon igyekszik ösztönözni, támogatni. A lakók a kapcsolattartás érdekében használhatták az intézmény telefonját, illetve multimédiás eszközön keresztül videotelefonáltak, melytől kezdetben idegenkedtek, sokan azonban megszokták és vidáman részt vettek benne.
* A segítségnyújtás folyamatos a befelé fordulás, elmagányosodás kialakulásának megelőzésében, megszüntetésében. Fokozott figyelem kíséri az új lakók beilleszkedését segítését, szorongásaik, félelmeik feloldását.
* A nyári időszakban a foglalkozások többnyire a szabadban zajlottak. A székhelyen, nyáron inkább a memória fejlesztő foglalkozások valósultak meg, melynek oka, hogy kicsi tér áll rendelkezésre a lakók számára.

A tavalyi évben a demenciával küzdő lakóinkkal előre megadott tematika köré épített, készségfejlesztés keretein belül foglalkoztunk. Készségfejlesztés keretében próbáljuk nyomon követni mentális állapotukat és lassítani hanyatlásukat.

Demens foglalkozás tematikáját hat területre bontottuk:

1. vizuális érzékelés
2. mozgás
3. hallás
4. szaglás
5. ízérzékelés
6. tapintás

Minden foglalkozáson egy adott területen kapott a hangsúlyt. A foglalkozásoknak a kerete térben és időben való tájékozódás felmérése. Megbeszéltük milyen napszak, nap és évszak van aznap. A foglalkozásokon változó volt a lakók aktivitása. Folyamatosan történt a demenciával küzdő lakók nyomon követése és szükség esetén teszttel való felmérése. Minden esetben a foglalkoztatás célja az örömforrás az élvezetes együttlét, a felszabadult együtt töltött idő, a magány és az apátia elkerülése. A foglalkozások alkalmával olyan légkört próbáltunk teremteni, hogy a lakók érezzék, hogy várjuk és számítunk rá. Mindig a segítés, sikerélményhez juttatás, a pozitív példaadás a cél.

A 2023. évben az intézmény által szervezett karácsonyi ünnepségen a szociális munkatársak, terápiás munkatárs, valamint a lakók is műsorral kedveskedtek az intézmény dolgozóinak. A műsort nagy lelkesedéssel sajátították el, rendszeresen gyakoroltak lemondva kedvenc időtöltésükről.

Az intézményben térítés ellenében igénybe vehető fodrász és pedikűrös rendszeresen jár lakóinkhoz, mely különösen fontos főleg hölgy lakóink számára, hiszen a kor előre haladtával nem szűnik meg az igény a szép, esztétikus külső iránt. A szolgáltatásokhoz történő hozzáférést a szociális munkatársak és az ápolást-gondozást végző személyzet segítik az idősek részére. Sajnos ez sem tudott maradéktalanul megvalósulni ez év során, hiszen a külső személyek belépése az épületbe korlátozva volt.

Egyre több ellátott mozgásában korlátozott és felügyeletet igényel, kerekesszékkel, rolátorral, járókerettel, vagy bottal közlekedik. Az önellátóbb ellátottak is szédülhetnek, járás bizonytalanságról panaszkodnak, így ők is felügyeletre szorulnak az intézményen belüli közlekedésben. Így a csoportfoglalkozásokra történő érkezés és távozás esetén segítséget igényelnek.

Az idősekben igen erős a szeretetvágy, csak végtelen gyengédséggel és türelemmel szabad közelíteni hozzájuk és erre a mentálhigiénés munka során nagy hangsúlyt fektetünk. Fontosnak tartjuk munkánk során az érintést, mely a kommunikáció egyik legalapvetőbb formája, az érintés jelenti számukra a biztonságot.

*A mentálhigiénés csoport adminisztrációs feladatai:*

Mentálhigiénés gondozási lap vezetése, demens fejlesztő lap, új ellátott esetén a lakó felvétellel kapcsolatos adminisztráció, egyéni gondozási tervek készítése, heti és havi foglalkoztatási terv készítése, MMS tesztek készítése, éves és heti programtervek készítése. Minden lakónak készül MMS teszt és óra teszt a beköltözést követő 1 hónapon belül illetve jelentős állapot változás esetén.

Napi rendszerességgel történik egyeztetés az intézmény egészségügyi ágazat vezetője, helyettese, a Honvéd utcai telephelyen a telephelyvezető és a csoportvezető szociális munkatárs között a lakók egészségi állapotát, kéréseiket illetően. Az információ csere a lakók érdekeit szolgálják.

Az összehangolt munka teremti meg a lehetőségét, hogy megvalósíthassuk az emberi méltóság megőrzését, az emberhez méltó élet biztosítását az életkor legvégső határáig, a személyre szóló gondozás-ápolás megvalósítását.

Személyi feltételek:

2023. évben 3 fő szakképzett szociális munkatárs napi 8 órában, 1 fő szakképzett terápiás munkatárs napi 8 órában végzi mentálhigiénés feladatokat. A csoportban dolgozó munkatársak lelkiismeretessége, szakmai hozzáállása kiemelkedő, lakóink mentális állapota e nehéz évben is nagyban köszönhető az ő fáradhatatlan munkájuknak.

Az intézmény vezetősége nagy gondot fordít a dolgozók képzéseire, mentális védelmükre. 2023. évben a mentálhigiénés munkát végzők közül 4 fő vett részt szakmai továbbképzésen, belső képzésen, ezáltal lehetőséget teremtve arra, hogy az idősek foglalkoztatása, az idősekkel való törődés minél magasabb színvonalon történhessen, valamint a dolgozók felismerjék és elkerüljék a hosszú távú fokozott érzelmi megterhelés, kedvezőtlen [stresszhatások](https://hu.wikipedia.org/wiki/Stressz) következtében létrejövő fizikai-érzelmi-mentális kimerülést A székhelyen és a telephelyen 2-2 fő látja el a mentálhigiénés feladatokat. A programokat előzetes megbeszélés alapján közösen, vagy külön- külön tartják. Ez függ a betegkísérésektől, aktuális, sürgős lakókkal kapcsolatos teendőktől, ügyintézéstől, problémák megoldásától.

Munkánk során hangsúlyt helyezünk arra, hogy a csoportfoglalkozásokra az időseink önként jelentkezzenek és aktívan vegyenek részt. Amennyiben hiányzik az önkéntesség, akkor is folyamatosan ösztönözzük, bátorítjuk Őket a foglalkozási lehetőségek igénybevételére. Arra törekszünk, hogy aktív, szellemileg friss idősek maradjanak sokáig és szép nyugodt életet teremtsünk számukra az intézményben.

Elmondható, hogy az idősek bíznak a mentálhigiénés, munkát végző kollégákba. Hálásak nekik és napi szinten megköszönik munkájukat, törődésüket.

1. **Házi segítségnyújtás**

A házi segítségnyújtás az alapszolgáltatások egyik legfontosabb eleme. A romló általános egészségi állapot, a rendszerint távol élő család, maguk az időskori elváltozások is szükségessé teszik, hogy ellátottaink már az otthonukban kapják meg a megfelelő segítséget. Nagy lépés ez mindkét fél számára: az ellátottnak beismerni, felismerni, hogy van olyan területe az életének, melyet nem képes már ellátni, és segítséget kell kérnie, de a gondozónőknek is, hiszen munkájukat idegenként úgy kell megkezdeniük és végezniük, hogy bizalmat építsen ki, szakszerűek is legyenek, és az időkorlátokat is tartani tudják. Sok esetben az ellátott számára a külvilággal az egyetlen kapcsolatot a gondozónő jelenti, ezért feladatukból adódóan szinte családtagként viszonyulnak hozzá ellátottaink.

A házi segítségnyújtás elsősorban olyan időskorú személyek számára nyújt megfelelő segítséget, akik saját otthonukban, önmaguk teljes ellátására saját erejükből nem képesek. Az időseken kívül fontos célcsoportja még a házi segítségnyújtásnak azon pszichiátriai betegek, szenvedélybetegek, illetve fogyatékkal élő személyek, akik önmagukról ugyan képesek gondoskodni, de az önálló életvitelük fenntartásához segítséget igényelnek, valamint környezetükben nem elérhető az adott célcsoportnak megfelelő szociális alapszolgáltatás.

Házi segítségnyújtás keretében elláthatóak azok a személyek is, akik egészségi állapotuk miatt, vagy egészségügyi ellátás után szorulnak segítségre. Esetükben az ellátás célja a saját lakókörnyezetükbe történő visszailleszkedés elősegítése. Ezen kívül segítséget nyújt a szolgáltatás azon emberek számára is, akik beadták már elhelyezési kérelmüket a szakosított intézménybe, de bekerülésükre férőhelyhiány miatt nincs lehetőség.

A gondozónők házi segítségnyújtás keretében csak az 1/2000.(1.7.) SzCsM szakmai rendelet előírása szerinti tevékenységeket végezhetik. A tevékenységek elég sokrétűek, kezdve a szakmai tudást nem igénylő takarítástól, egészen a komplex ápolásig. A személyi gondozásba tartozó elemek a szakképesítéshez kötött munkakörrel elláthatók.A gondozónők által a leggyakrabban végzett tevékenységek személyi gondozás területén a mosdatás, fürdetés, inkontinens beteg ellátása, vérnyomás és vércukorszint ellenőrzés, sebellátás, gyógyszerelés, ügyintézés, valamint a mentális támogatás, mely egyre fontosabbá vált az elmúlt időszakban. Ezeknél a tevékenységeknél kevesebb alkalommal, de még gyakran végeznek tanácsadást, főzéshez való segítségnyújtást, lakáson kívüli mobilizálást, sétát, gyógyászati segédeszközök beszerzésében való segítségnyújtást, valamint annak helyes használatának betanítását. Együttműködnek a háziorvosokkal, valamint segítenek az orvos írásos rendelésén alapuló terápiát betartatni az ellátottal. A gondozónők szükség szerint segítséget nyújtanak a vészhelyzetek elhárításában, valamint elősegítik a bentlakásos szociális intézménybe történő beköltözést is.

Kollégáink munkavégzésük során kapcsolatot tartanak a hozzátartozókkal, esetenként bevonva őket a gondozási tevékenységekbe.

A szociális segítésbe tartozó elemek főként a lakókörnyezettel, háztartással kapcsolatosak, szakképesítéshez nem kötött munkakörben is elláthatók. Szociális segítés keretein belül a gondozónők leggyakrabban a bevásárlást, az kisebb takarítást, mosogatást, mosást, vasalást végzik, de szükség esetén télen segítséget nyújtanak a tüzelő behordásában is.

2023-as év számok tükrében

2023-ban a házi segítségnyújtást Hévíz és Cserszegtomaj településeken biztosítottuk a lakosság részére. A gondozási-ápolási tevékenységeket ellátását 5 fő gondozónővel tudtuk biztosítani az év első felében, majd az év második felében az ellátottak száma olyan mértékben emelkedett, hogy a jogszabályi háttérnek csak gondozói létszám bővítésével tudtunk megfelelni. 2023.12.01-jétől az intézményvezető előterjesztésére a Fenntartó hozzájárult 1 fő létszámbővítéshez, így azóta összesen 6 fő gondozó végzi a házi segítségnyújtás gondozási tevékenységeit.

A vezető gondozónő munkakörét úgy alakítottuk ki, hogy a folyamatosan változó jogi és szakmai környezetből adódó módosítások végrehajtása mellett szükség esetén gondozási tevékenységet, helyettesítést, a jelzőrendszeres házi segítségnyújtás szakmai vezetését, napközbeni ügyeleti teendőit, és a nappali ellátás koordinálási, szervezési, gondozási feladatait is ellátta.

Intézményünknek házi segítségnyújtás keretében 80 fővel (halmozott adat) volt megállapodása, mely 25%-os emelkedést mutat az előző évhez képest (2022-ben 64 fő volt). Az évet 44 fő ellátottal kezdtük, majd az év során 36 új megállapodást kötöttünk. 29 fő részére szüntettük meg az ellátást, így a 2023-es év végén 51 fő részére nyújtottuk a szolgáltatást.

|  |  |  |  |  |  |
| --- | --- | --- | --- | --- | --- |
| Megszüntetés  oka | Bentlakásos otthonba költözött | Elköltözött | Elhunyt | Család/saját kérésre | **Összesen** |
|  | 8 fő | 2 fő | 12 fő | 7 fő | **29 fő** |

A szolgáltatás megszüntetésének leggyakoribb okai az idősotthonba történő elhelyezés, hozzátartozóhoz költözés, valamint a gondozott halála volt. Ellátást továbbra sem szüntettünk meg panasz, vagy a szolgáltatással kapcsolatos elégedetlenség miatt, sőt, a visszajelzések jellemzően kifejezetten pozitívak.

Az éves látogatási alkalmak száma 2023-ben -a két település vonatkozásában 8558 alkalom volt.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ***Éves látogatások száma - településekre bontva, havonta*** | | | | | | | | | | | | | |
| 2023.év | 01. | 02. | 03. | 04. | 05. | 06. | 07. | 08. | 09. | 10. | 11. | 12. | **összes** |
| Hévíz | 386 | 340 | 375 | 276 | 345 | 344 | 332 | 370 | 375 | 356 | 349 | 311 | **4159** |
| Cserszegtomaj | 396 | 328 | 348 | 291 | 343 | 324 | 287 | 422 | 432 | 435 | 376 | 417 | **4399** |
| **Összesen** | 782 | 668 | 723 | 567 | 688 | 668 | 619 | 792 | 807 | 791 | 725 | 728 | **8558** |

A gondozási órák száma némi növekedést mutat a tavalyi adatokhoz képest; 2023-ban már 10.081 óra időtartamban végezték a gondozónők az ápolási-gondozási tevékenységeket.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| ***Éves gondozási órák száma - településekre bontva*** | | | | | | | | | | | | | |
| 2023.év | 01. | 02. | 03. | 04. | 05. | 06. | 07. | 08. | 09. | 10. | 11. | 12. | **Összes** | |
| Hévíz | 487 | 407,5 | 446 | 325 | 414,5 | 409,5 | 379,5 | 463,5 | 479,5 | 420,5 | 382 | 357 | **4971,5** | |
| Cserszegtomaj | 460 | 399,5 | 407 | 336 | 425,5 | 402 | 337 | 489,5 | 486,5 | 499 | 427,5 | 440,5 | **5109,5** | |
| **összesen** | 947 | 807 | 853 | 661 | 840 | 811,5 | 716,5 | 953 | 966 | 919,5 | 809,5 | 797,5 | **10.081** | |

Az elvégzett gondozási szükségletvizsgálat alapján ellátottjainknak 73%-a (59 fő) szorult hetente több alkalommal segítségre, illetve irányításra; 13%-ának (10 fő) napi rendszerességgel volt szüksége a segítőre mindennapjai során, valamint 11 fő esetében (14 %) indokolt volt a teljes ellátás, ami folyamatos ápolással és intenzív odafigyeléssel jár munkatársaink részéről.

A házi segítségnyújtásban gondozottak életkor szerinti megoszlása a következőképpen alakult: Legfiatalabb gondozásra szoruló ellátottunk 50 éves volt ebben az évben, a legidősebb pedig 106. életévét töltötte be a 2023-es év folyamán. A korcsoportos bontás szerint

- 65 év alatt 5 főt gondoztunk;

- 66-69 év közötti ellátottunk összesen 6 fő volt;

- 70-79 év közötti ellátottunk száma 24 fő volt;

-80 év felettiek száma volt a legmagasabb: 45 fő.

A számokból jól látszik, hogy szolgáltatásunk igénybevételével időseink egyre tovább tudnak saját otthonaikban maradni, ezáltal is megőrizve saját önállóságukat. A gondozási folyamat állapotromlás esetén a gondozónők általi jelzést követően az Intézmény integráltságából adódóan gyakran a szakellátásba kerüléssel folytatódik.

Intézményünk valamennyi házi segítségnyújtásban dolgozó munkatársa szakképzett, melyet nagyon fontosnak tartunk a magas színvonalú szakmai tevékenység biztosításához.

Általánosságban a házi segítségnyújtásról, mint alapszolgáltatásról elmondható, hogy olyan gondozási forma, amely az igénybe vevő önálló életvitelének fenntartását - szükségleteinek megfelelően - lakásán, saját lakókörnyezetében biztosítja. A célja, hogy a lehető leghosszabb ideig otthon maradhasson az ellátott, megszokott környezetében, mivel ennek mentális hatásai okán egészségmegtartó hatása elismert.

A házigondozó feladatai ellátása során segítséget nyújt ahhoz, hogy az ellátást igénybe vevő fizikai, mentális, szociális szükséglete:

* saját környezetében,
* életkorának, élethelyzetének és egészségi állapotának megfelelően,
* meglévő képességeinek fenntartásával, felhasználásával, fejlesztésével

biztosított legyen.

A házi segítségnyújtás keretébe tartozó gondozási tevékenység különösen

* az ellátást igénybevevővel segítő kapcsolat kialakítása és fenntartása,
* az orvos előírása szerinti alapvető gondozási, ápolási feladatok ellátása,
* a segítségnyújtás a személyi és környezeti higiénia megtartásában,
* közreműködés az ellátást igénybevevő háztartásának vitelében (különösen bevásárlás, takarítás, mosás, meleg étel biztosítása),
* segítségnyújtás az ellátást igénybe vevőnek a környezetével való kapcsolattartásában,
* segítségnyújtás az ellátást igénybevevő érintő veszélyhelyzet kialakulásának megelőzésében,
* a kialakult veszélyhelyzet elhárításában,
* az ellátást igénybevevő segítése a számukra szükséges szociális ellátásokhoz való hozzájutásban.

A gondozónő a házi segítségnyújtás során az ellátott érdekében együttműködik a háziorvosokkal, az egészségügyi intézményekkel, valamint minden olyan intézménnyel és hatósággal, akik kapcsolatba kerülhetnek az ellátottakkal. Intézményen belüli együttműködések is jellemezték a szakmai kapcsolatokat, például a családsegítő munkatársakkal, több alkalommal éltek jelzéssel egymás felé, valamint végeztek közös családlátogatást.

A környék háziorvosai esetében továbbra is fontosnak tartanánk a betegek megfelelő tájékoztatását elérhető szolgáltatásainkkal kapcsolatban. Gyakran tapasztaljuk, hogy a kérelmező nem tudott a házi segítségnyújtás, vagy más egyéb igénybe vehető szociális szolgáltatásról. A lakosság informálása továbbra is fontos feladatunk.

Ellátási területünkön a gondozónők munkanapokon 8-16-óráig dolgoznak. Minden kedden közös értekezletet tartanak. A többi napokon a gondozónő a saját területén kezdi a munkáját. A vezető gondozónő feladata az értekezletek megtartásán túl, a napi szintű szakmai támogatás, előgondozások, a teljes körű dokumentáció vezetése, statisztikai jelentések készítése, valamint a számlázások előkészítése. Mindezek során a vezető gondozónő szakmai segítséget nyújt, szüksége szerint a szociális ágazati vezető, vagy az intézményvezető jelenlétében és szakmai támogatásával, valamint alkalmanként pedig a vezető gondozónő ellenőrzéseket tart, melynek tapasztalatairól beszámol az intézmény vezetése felé.

1. **Jelzőrendszeres házi segítségnyújtás**

Saját otthonukban élő egészségi állapotuk és szociális helyzetük miatt rászoruló segélyhívó készülék megfelelő használatára képes időskorú vagy fogyatékos személyek, illetve pszichiátriai betegek részére az önálló életvitel fenntartása mellett felmerülő krízishelyzetek elhárítása céljából nyújtott ellátás, amely 24 órás felügyeletet biztosít.

A jelzőrendszeres házi segítségnyújtás lényege: egy olyan nyakba akasztható jelzőkészülék, mellyel az idős, vagy beteg személy egy gombnyomással jelez, ha azonnali segítségre van szüksége. A jelzés beérkezését követően a gondozónő maximum 30 percen belül a helyszínre érkezik, és döntést hoz a beavatkozásról:

* + ellátja a jelzést tevőt,
  + orvos hív,
  + mentőt hív,
  + hozzátartozót értesít
  + egyéb hatóságot értesít.

A jelzőrendszeres házi segítségnyújtást szakképzett gondozók végzik. Ellátottjaink számára a legfontosabb szempont a készülék nyújtotta biztonságérzés, és a gondozónői háttér.

Az év során szükségessé vált távfelügyeleti szolgáltatót váltani, mert a Zavéd Patent Távfelügyeleti Kft által biztosított jelzőkészülékek az elmúlt évek során elavulttá váltak, fejlesztésüket a szolgáltató nem tudta vállalni. Hosszas szervezést és egyeztetést követően 2023.05.01-jétől Intézményünknek sikerült az SOS Központ Kft-vel egy számunkra kedvező szolgáltatási szerződést kötni, amely a jelzőkészülékek bérlésére, valamint 24 órás távfelügyeleti tevékenység ellátására is vonatkozik. A szolgáltatóváltás két szempontból is előnyös volt:

* + az ellátottak szempontjából a legmodernebb készülék került átadásra
  + az intézmény szempontjából pedig kedvezőbb pénzügyi konstrukciót, felkészültebb szakmai hátteret jelent az új partner.

Az új készülékek kihelyezése, valamint a régiek leszerelése zökkenőmentesen zajlott. Ellátottjaink könnyen elsajátították az új, számukra egyszerűbben kezelhető jelzőkészülék használási módját.

2023-ban a szolgáltatást összesen 73 főnek (halmozott adat) biztosítottuk, amely a tavalyi adathoz képest 20 %- os növekedést jelent. 2023. január elsején 45 fővel volt megállapodásunk, évközben megszűnt 16 ellátás, valamint az év során 28 új megállapodást kötöttünk. Ellátást legtöbb alkalommal saját kérésre szüntettünk meg, ez 10 fő esetében történt, kettő személy bentlakásos idősek otthonába költözött és négy gondozott elhunyt.

Az elmúlt évben összesen 13 segélyhívás történt, amely azonos az előző évi esetszámmal. A segélyhívások legtöbbször elesés, illetve betegség, rosszullét miatt történtek. A gondozónők minden estben a meghatározott időn belül a helyszínre érkeztek, és szakszerű ellátást biztosítottak. Az esetek megoldásában 5 alkalommal történt fizikai segítségnyújtás, 7 esetben sikerült az ellátottakat irányított beszélgetéssel megnyugtatni, és egy esetben történt technikai segítségnyújtás.

**Az ellátást igénybevevők szociális rászorultság szerinti megoszlása**

|  |  |
| --- | --- |
| **Szociális rászorultság oka / ellátás indoka** | **Szociálisan rászorultak száma az elszámolási időszakban (fő) 2023.év** |
| **Egyedül élő** | |
| 65 év feletti személy | 71 |
| 65 év feletti súlyosan fogyatékos személy | 1 |
| 65 év feletti pszichiátriai beteg személy | 0 |
| **Egyedül élő összesen:** | 72 |
| **Kétszemélyes háztartásban élő** | |
| 65 év feletti, | 1 |
| 65 év feletti súlyosan fogyatékos, | 0 |
| 65 év feletti pszichiátriai beteg személy | 0 |
| **Kétszemélyes háztartásban élő összesen** | 1 |
| **Mindösszesen** | |
| **Szociálisan rászorult személyek száma:** | 73 |

A szakfeladaton 4 fő gondozónő lát el ügyeleti tevékenységet, akik a házi segítségnyújtás gondozónői. A havi ügyeletes beosztást közösen beszélik meg, figyelembe véve a kollégák elfoglaltságát, kéréseit, ünnepeket. Az eseteket a keddi megbeszélések alkalmával ismertetik egymással: riasztás oka, megtett intézkedések, adódó problémák, illetve ezek megoldásai, mindezzel segítve egymás munkáját, felkészülve a váratlan helyzetekre.

A jelzőrendszerrel kapcsolatban a háziorvosokkal való kapcsolat jól működik, szolgáltatásainkról tájékoztatást adnak betegeiknek, illetve felénk is jelzik, ha valakinek segítségre van szüksége.

Összegzésként elmondható, hogy a rendszer működtetése nagyon fontos az ellátottak számára. Riasztási adataink első tekintetben ugyan alacsonynak tűnhetnek, de a célját és eredményét nézve azt mutatják, hogy hiánypótló szolgáltatásról van szó, akár életmentő, sürgős beavatkozásokat indukál.

A szolgáltatás jövőjét illetően elképzelhető, hogy jelentős változás lesz, informális ismereteink szerint elképzelhető a központosítás ezen a területen is.

A jelzőrendszeres házi segítségnyújtással kapcsolatban fontos megemlíteni az Gondosóra elnevezésű országos programot. A két szolgáltatás közti különbség az, hogy míg az Intézményünk által biztosított szolgáltatás szakképzett gondozónői hátteret jelent és térítési díj ellenében vehető igénybe, a Gondosóra program az igénybevevő által megadott személyt (hozzátartozót, barátot) értesíti jelzés esetén és ingyenesen igénybe vehető 65 év felett. Amennyiben valaki érdeklődik a jelzőrendszer iránt, minden esetben mindkét szolgáltatásról tájékoztatást és segítséget nyújtunk az ügyintézésben, igénylésben. Az Intézmény által nyújtott szolgáltatás azokban az esetekben tud megnyugtató és biztonságos lehetőséget nyújtani, akik nem tudnak megadni olyan személyt, aki értesíthető jelzés esetén, részükre megoldás a gondozónői hálózatunk.

1. **Idősek nappali ellátása**

Az Idősek nappali ellátása a szociális és mentális támogatásra szoruló, önmaguk ellátására részben képes időskorúak számára nyújtott szolgáltatás, akiknek napközbeni ellátásában, étkeztetésében, társas kapcsolataik alakításában, valamint alapvető higiéniai szükségleteik kielégítésében segítünk. Az idős emberek igénylik a társas kapcsolatokat, valamint a szociálisan rászorulók közül is sokan látogatják az Idősek nappali ellátását, igénybe veszik annak szolgáltatásait. Az ellátottak száma: 25 fő.

2015. januártól Cserszegtomaj Község Önkormányzatával kötött feladat-ellátási megállapodás alapján módosult az ellátási terület, így Cserszegtomaj község közigazgatási területéről is ellátható 2 fő, ez idáig azonban nem merült fel igény a településről.

Az igénybevétel önkéntes, az ellátás az igénylő kérelmére történik. A kérelem benyújtásakor a kérelmezőt tájékoztatjuk az ellátás feltételeiről, a megkezdésének időpontjáról az intézményvezető értesítést ad. Határozott vagy határozatlan időre szólhat a felvétel.

2022. októberében a növekvő energiaárak miatt a Fenntartóval történő egyeztetést követően az ellátást biztosító Vörösmarty utcai telephelyünk átmenetileg bezárásra került, 6 hónapra. Így az e telephelyen működő szolgáltatások ideiglenesen az Intézmény másik telephelyén, a József Attila u. 2. szám alatti Egészségügyi Központban, a volt háziorvosi ügyeleti helyiségekbe költözött. A vonatkozó veszélyhelyzeti jogszabályok lehetővé teszik, hogy átmenetileg nem szükséges megfelelni a tárgyi és személyi feltételeknek, ezért a Kormányhivatal engedélyezte az átmeneti időszakra történő költözést. Így e telephelyen a kolléganők koordinálási, kapcsolattartási feladatokat látnak el, a külső helyszínen megvalósítható szolgáltatásokat szervezik, és konzultálnak ellátottjainkkal, mentális támogatást nyújtanak.

Az Intézmény és a Fenntartó közti egyeztetések a racionalizálási törekvések figyelembevételével folyamatosak voltak. Ennek következtében döntés született arról, hogy a szolgáltatások jobb és korszerűbb elérhetősége érdekében a Fenntartó tulajdonában álló Deák tér 1. szám alatti épületegyüttes felújításra, átalakításra kerül. A hosszas és precíz tervezési és kivitelezési munkáknak köszönhetően így 2024. tavaszán az érintett szolgáltatások ezen új helyre kerülnek áthelyezésre.

Az ellátás eredeti telephelyén lehetőség van automata mosógéppel történő mosásra, valamint a személyes higiéné biztosítására is adott a lehetőség. A pszichés gondozás során törekszünk arra, hogy a tagoknak kiegyensúlyozott, nyugodt családias légkört biztosítsunk, elsősorban segítő beszélgetés által, szükség esetén más szakember (pszichológus, mentálhigiénés munkatárs, családgondozó, családterapeuta) bevonásával.

Hivatalos ügyek intézésében a nappali ellátás vezetője segítséget nyújt, vagy más szakemberhez irányítja az ellátottakat.A foglalkoztatás szervezésekor az idős embert érdeklő témakörökre fokozott hangsúlyt fektetünk. Fontosnak tartjuk a hagyományőrzést, a helyi népszokások felelevenítését, az idősek gazdag tapasztalatainak célszerű felhasználását, továbbadását. A kellemes és hasznos időtöltés érdekében az alábbi foglalkoztatási és szórakoztatási lehetőségek állnak rendelkezésre: újságok, folyóiratok, könyvek, rádió, TV, társasjátékok, kártya, sakk, dominó.

*Állandó programok az Idősek nappali ellátásában:*

* Foltvarró szakkör heti két alkalommal
* Bibliaóra minden héten
* Zumba (táncos mozdulatok) időseknek hetente kétszer
* Egészségnap: vércukor-vérnyomás mérés, egészségügyi felvilágosító előadás, egészséges táplálkozás témájában tanácsadás
* Ünnepek megtartása, népi hagyományok felelevenítése (farsang, húsvét, anyák napja, májusfa kitáncolás, szüreti mulatság, idősek világnapja, karácsony, összevont névnapozás)
* Szabadidő hasznos eltöltésére irányuló foglalkozások: készség-és képességmegtartó játékok, társasjátékok, kártyajátékok, ismeretterjesztő filmek vetítése
* Mentálhigiénés foglalkozások egyéni és csoportos beszélgetések formájában.

Az új telephelyre költözés jelentős komfortfokozat emelkedéssel jár, egyúttal egy sokkal szélesebb perspektívát jelentő közösségi tér áll rendelkezésünkre, hogy ellátottjaink számára magasabb minőségű és többféle szolgáltatással tudjunk szolgálni.

1. **Szociális étkeztetés**

Az étkeztetés kötelezően ellátandó önkormányzati feladat, szociális alapszolgáltatás.

Az étkeztetés keretein belül gondoskodunk Hévíz Város közigazgatási területén azoknak a szociálisan rászorulóknak legalább napi egyszeri étkezéséről, akik azt önmaguk, illetve eltartottjaik részére tartósan, vagy átmeneti jelleggel nem képesek biztosítani, valamint azon igénylőkről, illetve az általuk eltartottakról is, akik koruk, vagy éppen egészségi állapotuk miatt étkezésükről más módon gondoskodni nem tudnak.

Hévíz Város a TASZII-n keresztül gondoskodik a kötelező szociális étkezésről, a járványügyi helyzettel összefüggésben 2020. novemberétől már kizárólag hétköznapokon. Az ételt a Gazdasági, Műszaki Ellátó Szervezet (GAMESZ) konyháján készítik el hétfőtől-péntekig, és jellemzően gépkocsival szállítjuk ki – minden nap 11.30-14.00 óra között, valamint az Intézmény tálaló konyhájáról is elvihető.

Az elkészített étel kiszolgálása ételhordóban kiadagolva házhoz szállítással, elvitellel vagy helyben fogyasztva történik. Az otthon étkezőjében lehetőség van az igénybevevő számára helyben fogyasztásra, itt az evőeszközt, tányérokat, poharakat az intézmény biztosítaná és mosogatná el, de ezidáig ilyen ellátotti igény nem merült fel.

Térítési díj fizetése nyugdíj összegétől függően, a tárgyhónapot követő hónap 10.-éig történik, a járványügyi veszélyhelyzet óta kizárólag utalással, vagy csekkes befizetéssel.

2023. évben az intézményi térítési díjjal

* megegyező díjat fizetők száma: 58 fő,
* csökkentett személyi térítési díjat fizető: 14 fő
* ingyenesen: 7 fő étkezett.

A diéták a következőként alakultak: normál étkező: 70 fő, diabetes: 7 fő,   
zsír és fűszerszegény: 2 fő (halmozott adat).

2023. évben az étkeztetésben ellátottak száma: 79 fő volt, ebből elviteles lehetőséget 13 fő, a lakásra szállítás lehetőségét 66 fő választotta, helyben fogyasztásra nem volt igény.

A tálalókonyha működtetése Intézményünkben a bentlakásos otthon és a szociális étkeztetéssel összefüggésben üzemel. Mindkét telephely tálalókonyhája teljes mértékben megfelel az élelmiszerbiztonsági előírásoknak.

Az előző évi átszervezése (eltérő munkarend, beosztás) e területnek bevált, működési stabilabbá vált, de sajnos mindezek ellenére is fennállt a munkaerőhiány a konyhai feladatok ellátásában. A reggeliztetést és néhány esetben a vacsoráztatást megbízási szerződéses, nyugdíjasszövetkezeten keresztül, közfoglalkoztatott, valamint esetenként a takarító személyzet bevonásával biztosítjuk a lakóink számára. Problémát okoz továbbá e területen szabadságok kiadása, betegszabadság, táppénz esetében pedig jelentős átszervezést igényel külső munkatársak további bevonásával.

A tálalókonyha szociális étkeztetés tekintetében történő egy helyre összpontosítása a következő időszak tervei közt szerepel.

1. **Védőnői ellátás**

A védőnői ellátás az alapellátás része, mindenki számára ingyenes szolgáltatás.  
A területi védőnő feladatát az ellátási területén lakcímmel (állandó vagy ideiglenes) rendelkező személyek gondozásán túl a körzetében jogszerűen tartózkodó azon személyeknél is végzi, akik az ellátás iránti igényüket a védőnőnél bejelentik.

A védőnői szolgálatokat érintő jogszabályváltozás miatt 2023. július 1. napjától a feladat a Zala Vármegyei Szent Rafael Kórházhoz került át. Az átadás-átvétel zökkenőmentesen lezajlott, a védőnői szolgálatot ellátók személyében sem történt változás és az eddig megszokott helyén maradt, működtetése jelenleg költségmegosztási szerződés keretein belül biztosított. A védőnők új munkáltatója az átvevő Kórház.

A családok gondozását elsősorban a családok otthonában, továbbá az orvossal és az önállóan tartott védőnői tanácsadásokon végzi.

A területi védőnő főbb feladatai:

* 1. nővédelem,
  2. a várandós anyák gondozása,
  3. a gyermekágyas időszakban segítségnyújtás és tanácsadás az egészségi állapottal, az életmóddal, szoptatással, valamint a családtervezéssel kapcsolatban;
  4. a 0-6 éves korú gyermekek gondozása,
  5. az oktatási intézménybe nem járó otthon gondozott tanköteles korú gyermek gondozása.
  6. [védőnői méhnyak-szűrés](http://www.hevizterezanya.hu/vedonoi-mehnyakszures-hevizen/)

Iskola- és ifjúság egészségügyi ellátás: A védőnők munkájukat a városban található általános iskolában és gimnáziumban is végzik.

Feladatuk: A 6-18 éves korosztály, valamint a 18 év feletti, középfokú nappali rendszerű iskolai oktatásban résztvevők megelőző jellegű, az egészségügyi alapellátás keretében szervezett iskola-egészségügyi ellátása.

*Személyi ellátottság:*

Hévíz I.: Szabóné Söjtöri Judit

Hévíz II.: Tüttő Ágnes 2023.01.01-02.08. között, majd 2023.03.01-től Erdős Csilla

*Tevékenységünk számokban:*

* Várandós anyák gondozása: 42 fő várandós anyát gondoztunk, ebből veszélyeztetett (fokozott gondozást igényel): 17fő
* Csecsemő és gyermekgondozás: 185 fő, melyből 20 fő veszélyeztetett.
* 28 újszülöttel gyarapodott ellátotti körzetünk, koraszülött 3 fő volt
* Elvégzett méhnyak- szűrések száma: 0 fő.
* Védőnői látogatások száma: 1306 alkalom
* tanácsadásonmegjelenések száma összesen: 915, melyből: nővédelem:41, várandós:140, csecsemő és gyermek: 734.
* Távtacsásadás: 148

*Szakmai tevékenységi számok Hévíz tekintetében:*

|  |  |  |  |  |  |  |
| --- | --- | --- | --- | --- | --- | --- |
| ***2022.év*** | ***várandós*** | ***gyermek***  ***0-7éves*** | ***Iskolások*** | ***Távkonzultáció*** | ***összes látogatás*** | ***tanácsadáson megjelenés*** |
| ***Hévíz I.*** | *21* | *105* | *244* | *59* | *790* | *555* |
| ***Hévíz II.*** | *21* | *74* | *315* | *89* | *516* | *360* |
| ***Összes*** | *42* | *179* | *559* | *168* | *1306* | *915* |

Az egy főre jutó ellátottak száma a körzetek racionalizálása óta stabil.

*Iskola egészségügy:*

Az iskolai védőnői tevékenység során munkatársaink szorosan együttműködve végzik feladataikat Dr. Károlyi Sylvia, Dr. Kovács Judit, Dr. Varga Katalin gyermekorvosokkal Hévízen, valamint Dr. Hegedűs Mihály háziorvossal Nemesbükön.

Orvosi vizsgálathoz előkészítő szűréseket a védőnő önállóan végzi: súly és hosszmérés, vizelet-vizsgálat, látás- és hallásvizsgálat, vérnyomásmérés, mell- körfogat mérés, tisztasági vizsgálat és a kiszűrt elváltozások gondozása, ill. kiegészül az ismeretterjesztő előadások tartásával.

Az iskolai – óvodai létszámok pedig Bibó István Gimnázium: 244 fő, Illyés Gyula Általános Iskola: 318 fő, Brunszvik Teréz Óvoda: 98 fő, Nemesbük Óvoda: 10 fő.

*Kapcsolattartás és programok:*

A védőnők kapcsolata a gondozottakkal és az intézmények vezetőivel, dolgozóival rendszeres és aktív (háziorvosokkal, házi gyerekorvosokkal, védőnő kolléganőkkel, szakorvosokkal, Gyerekjóléti Szolgálatokkal, egyéb szervezetek).

Részt vettek a mammográfiás szűrővizsgálatok szervezésében, ennek érdekében Hévíz mindhárom háziorvosával és asszisztensével, az Önkormányzattal és az NNK Szűréskoordinációs Osztályával eredményesen együttműködtek. 2 alkalommal összesen 24 fő vett rész autóbuszos utaztatással a szűrésen.

Az Országos Kórházi Főigazgatóság (OKFŐ) védőnőkkel kapcsolatos feladatellátására új státuszt/hálózatot hozott létre mentor védőnő személyében, régiónként. Rendszeres személyes jelenlétével, illetve értekezletek, elektronikus levelezés folyamán az újonnan megjelenő szakmai irányelvekről, továbbképzésekről és egyéb fontos tudnivalókról folyamatosan tájékoztatást nyújtott a védőnők részére, valamint segítséget nyújt a felmerülő problémák megoldásában (pl. ukrán menekültek ellátása).

Az év során részt vettek védőnőink:

* Mályvavirág Alapítvány felhívására az Európai Méhnyakrák Megelőzési Hét-hez kapcsolódva gyöngyfűzést szerveztünk a Bibó Gimnáziumban. Az elkészült karkötőket jótékonysági célra felajánlottuk a kezeléseken átesett hölgyek gyógyulásának segítésére.
* A Bibó Gimnáziumban 2 alkalommal az NNK Egészségfejlesztési Osztályával közösen Preventív előadásokat tartottunk dohányzás, alkohol és droghasználat megelőzése érdekében.
* Továbbképzések, szakmai konferenciák szakmai konferenciákon (MAVE, MESZK, Kréta IER) részt vettünk.
* Nemesbüki óvodában egészségnapot tartottunk februárban. A fogmosás, kézmosás és higiéné fontossága volt a fő témakör, játékos formában ismerkedtünk meg ezekkel és a védőnői szűrővizsgálatokkal is.
* Az óvodákban gyógytestnevelés szűrések megtörténtek.
* Stefánia online konzultációk havonta, munkánk segítése érdekében
* 2023. évben intézményi telephelyösszevonások miatt méhnyakszűrésekre történő behívások szüneteltetését kértük, tekintettel arra, hogy az érintetteknek az egészségügyi ellátórendszerben van lehetőségük a szűrések elvégeztetésére. Az érdeklődők megfelelő tájékoztatást kaptak arról, hogy hova fordulhatnak. A lakosság részéről több megkeresés is érkezett a szűrések miatt, igénybe vennék helyben a védőnők által, melyet az NNK is szorgalmazna ezen prevenciós tevékenységet. Évente két alkalommal 500 fő kapna behívót, a korábbi számadatok alapján 5-6 % venné igénybe a szolgáltatást. Az Intézmény telephelyeit érintő átszervezések megvalósulását követően (várhatóan 2024. május hónaptól) e lehetőség ismét elérhetővé válik.

A folyamatos személyi változások sajnos csak fokozták ezt, a kismamák és gyermekek egyaránt nehezen élték meg. Nehéz a bizalmi kapcsolatot kiépítése, a gondozások folyamatossága is nagy mértékben sérül az állandóság hiánya miatt. Bízunk benne, hogy a jövőben e nehézség nélkül működtethető a szolgálat.

Az ukrajnai háború elől menekülő családok gondozása a 2022. évben jelentős feladatot rótt a védőnőkre is, mely 2023. érvre jelentősen mérséklődött.

2023. szeptemberében megalakult Hévízen a Vöröskereszt helyi szervezete, melybe mindkét védőnő alapító és aktív tag.

1. **Bölcsőde**

A bölcsőde, mint a gyermekjóléti alapellátás része, a családban nevelkedő gyermekek napközbeni ellátását, szakszerű nevelését, gondozását nyújtó szolgáltatás.

A gyermekek védelméről, és gyámügyi igazgatásról szóló 1997. évi XXXI. törvény alapján:

* a bölcsőde olyan szolgáltató intézmény, amely az alapellátás keretében alaptevékenységként napközbeni ellátást nyújt a gyermek számára,
* a bölcsőde feladata a három éven aluli gyermekek gondozása-nevelése, harmonikus testi-szellemi fejlődésének segítése az életkori és egyéni sajátosságok figyelembevételével,
* a bölcsőde vállalhatja a hat éven aluli sajátos nevelési igényű gyermek nevelését, gondozását, amennyiben az ellátáshoz szükséges tárgyi feltételekkel rendelkezik.

Bölcsődébe a gyermek 20 hetes korától vehető fel, és alapesetben 3. életévének betöltéséig, illetve azon év augusztus 31 – ig, melyben a 3. életévét betölti (speciális esetekben december 31 – ig, illetve 5 éves koráig, 6 éves koráig – jogszabály által meghatározott esetekben). A bölcsődei ellátás megkezdése előtt a szülőnek munkáltatói igazolást (vagy leendő munkáltató esetén a munkába állás kezdő időpontjáról szóló igazolást) szükséges benyújtania a bölcsődevezető felé.

*Bölcsőde bemutatása*

Bölcsődénk 2011. okt. 3-án nyitotta meg kapuit a szülők és a gyermekek előtt, így viszonylag új intézménynek tekinthető. Az Európai Uniós támogatással elkészült épületben két egymásba nyíló csoportszoba található, a hozzá kapcsolódó külön mosdó helyiséggel és öltözővel.

Minden kisgyermek számára jellel ellátott szekrényt biztosítunk ruháik, és egyéb használati tárgyak számára. A csoportszobák tágasak, világosak, felszerelésük megfelel az előírt követelményeknek. A szobákhoz terasz és udvar kapcsolódik, ahol a gyermekek felszabadultan mozoghatnak. A gazdasági helyiségek között szerepel tálalókonyha, tejkonyha. A tároló helyiségek jól elkülönülnek egymástól (tisztítószerraktár, tiszta ruhák-vasalóhelyiség, játékraktár). A bölcsőde épülete teljes mértékben akadálymentes.

A bölcsőde 2014. július 1-től a Teréz Anya Szociális Integrált Intézményhez tartozik. Az elmúlt évek során is megőrizte a bölcsőde önálló szakmai egységét, mindemellett szervesen kapcsolódott az integrált intézmény működési rendjébe, kialakult a munkamegosztások rendje, a tájékoztatási és beszámolási kötelezettség, pénzügyi eljárások rendje. Az bölcsőde és az intézmény többi szakmai egysége közt szorosabbá vált a kapcsolat, pl. a gyermekvédelmi felelős kapcsolata a család- és gyermekjóléti szolgálat családsegítőivel jelzőrendszeri tagságából adódóan túl is aktív, építő.

Férőhelyek száma: 26 fő

2023-ban felvett kisgyermek: 20 fő

2023-as évben összes ellátott gyermek: 39 fő (halmozott adat)

Hévízi gyermekek száma: 17 fő

Hévízen tartózkodók száma: 17 fő

Hévízen dolgozó szülők gyermekeinek száma: 19 fő

Vidéki gyermek: 22 fő

SNI-s gyemek a felvettek közül: 2 fő

Korai fejlesztésben részesültek a felvettek közül: 0fő

Az előző nevelési évből nálunk maradt SNI-s gyermek 0 fő

Az előző nevelési évből nálunk maradt: 5 fő

2023.tól korai fejlesztésben részesülő gyermek. 2 fő

2023. évben 18 kisgyermeket írattak be óvodába.

Bölcsődénk fogadja a sajátos nevelési igényű (SNI) gyermekeket is. Ebben az évben 2 fő SNI-s hévízi kisgyermek volt bölcsődénkben. Abban a csoportban, ahol voltak, ott a törvényt betartva, csak 10 kisgyermeket vehettünk fel. Közülük 1 gyermek az óvodába ment el a nyár elején, március 30-tól a másik csoportban egy kisgyermek korai fejlesztésre szorul, így abban a csoportban ő 2 főnek számít, a létszám így 12+1 fő lett. A csoportban azonban 1 fő 2 év alatti gyermek volt, így a csoport 12 fő lehet a vonatkozó szabályok eszerint. Ebben az esetben azonban a 6/2016. (III.24.) EMMI rendelet elfogadja és lehetővé teszi, hogy évközben az ilyen esetben megemelkedhet a létszám. A keszthelyi Pedagógiai Szakszolgálat gyógypedagógusa heti két alkalommal jött fejleszteni, majd a hét többi napján az Ő útmutatásai alapján a kisgyermek pedagógusai foglalkoztak a gyerekekkel. Vegyes korosztályú csoportokat tudtunk létrehozni, ami szintén azt eredményezte, hogy kevesebb gyermek kerülhetett bölcsődébe.

A következő nevelési évre történő beíratásra 2023.április 24.-25.-én került sor.

Előző nevelési évről bölcsődében maradt: 5 fő

2023-ban beíratott gyermekek száma: 20 fő

Kor szerinti megoszlás:

* 0-11 hónapos: 0 fő
* 12-23 hónapos: 8 fő
* 24-35 hónapos: 12 fő
* 36 hónapos és idősebb: 0 fő

Várólistára és elutasításra azok a kisgyermekek kerültek, akiknek szülei a beiratkozás után, megkésve jelezték gyermekük felvételét az intézménybe. Összesen 3 kisgyermek felvételére nem volt lehetőségünk. Az intézmény integráltságát kihasználva a bölcsődei beíratásról, több oldalról is tájékoztatjuk a szülőket: védőnők, családgondozó, gyermekorvos által, valamint a helyi médiát, intézmény honlapján is értesítjük a beíratás időpontjáról. Mindez azért szükséges, hogy a szülők meg tudják tervezni a munkába való visszatérés időpontját, összehangolva a bölcsődébe bekerülés várható idejével, ami olykor hónapokat is igénybe vehet, amennyiben a szülő nem jelezte felvételi igényét a beiratkozás során.

Férőhelyek kihasználtsága:

Nyitvatartási napok száma : 232

Beíratott gyermekek száma éves szinten (halmozott adat): 4411

Teljesített gondozási napok száma a hiányzókkal együtt (halmozott adat): 4409

A térítési díjak megállapítása és a kedvezmények igénybevétele az alábbiak szerint alakult:

A gyermekétkeztetést ingyenesen kell biztosítani a bölcsődei ellátásban részesülő gyermek számára, ha a következő kritériumok közül egy is fennáll:

* + - * rendszeres gyermekvédelmi kedvezmény
      * tartós betegség, vagy fogyatékosság
      * egészséges, de a családjában nevelkedő testvére tartós beteg, vagy fogyatékos
      * három, vagy több gyermek van a családban
      * nevelésbe vételét elrendelte a gyámhatóság
      * családjában az egy főre jutó jövedelem nem haladja meg a kötelező legkisebb munkabér 130%-át, azaz 200 564 Ft-ot.

Kedvezményezettek, illetve a teljes térítési díjat fizetők számának alakulása:

100%-os díjkedvezményben részesülő:

* aki 3 vagy több gyermekes család gyermeke: 3 fő
* jövedelmi helyzete miatt: 25 fő
* SNI-s gyermek: 2fő
* tartósan beteg a családban 0 fő
* korai fejlesztésben részesülő gyermek: 2 fő
* tartósan beteg 2 fő
* térítési díjat fizet: 13fő

Bölcsődei étkezési térítési díj összege 716 Ft naponta, mely 2022. július 1-től Hévíz Város Önkormányzata vonatkozó rendelete alapján, napi négyszeri étkezést jelent a gyermekek számára.

Rendszeres gyermekvédelmi kedvezmény, hátrányos helyzet alapján kedvezményre jogosító bölcsődés nem volt.

2017. szeptember 1.-től az Önkormányzat döntése alapján bevezetésre került a Gondozási díj. A bölcsődei gondozás személyi térítési díját teljes hónapra kell megállapítani akkor is, ha a gyermek az ellátást a hónap nem minden napján veszi igénybe. Tört hónap esetén a hátralévő napokat kell előre fizetni. A befizetés minden hónap 10. napjáig történt előre elkészített számla alapján a bölcsődében. A fizetendő napi díj 2022.július 1-től 1000 Ft. Csak a nagycsaládos gyermekek szülei nem fizetnek gondozási díjat és az SNI, korai fejlesztésben részesült gyermekek, illetve tartósan beteg gyermek szülei a vonatkozó jogszabályok alapján.

Az év során befizetett térítési díj összesen 3.730 000 Ft volt.

A személyi feltételeket a 15/1998.(IV.30.) NM rendelet 1. számú melléklete határozza meg.

*Intézményünkben az alábbiak szerint alakult, a rendeletben előírtaknak megfelelően*:

1fő szakmai vezető (felsőfokú végzettség)

4 fő kisgyermeknevelő (emelt szintű OKJ-s képzés)

2 fő bölcsődei kisegítő (szakiskolai végzettség és bölcsődei dajka)

1 fő gyógypedagógiai asszisztens (emelt szintű OKJ-s képzés) 2023.novembertől

1 fő gyermekorvos (megbízási szerződés)

Ebben az évben ismét személyi változás történt, egy kisgyermeknevelő munkahelyet váltott, 1 fő új kolléganő érkezett 2022. februárjától, illetve fontos változás, hogy 2022. márciustól új vezetője lett az Bölcsődének, akinek betanulását a korábbi bölcsődevezető, Csillag Istvánné Erika segítette.

*A bölcsőde működési rendje, alapelvek:*

A 6/2016.(III.24.) EMMI rendelet módosította a 15/1998.(IV.30.) NM rendeletet. A módosítás több új mellékletet is tartalmaz. Tartalmazza „A bölcsődei nevelés-gondozás országos alapprogramját”, melyet korábban „A bölcsődei nevelés-gondozás szakmai szabályai”- t tartalmazó módszertani levél foglalt magába.

A bölcsődei nevelés középpontjában a kisgyermekek állnak, de nagyon fontos az őket körülvevő családok szerepe.

A nevelésünk célja, hogy gyermekeink elsajátítsák azokat a készségeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükbe. Olyan módszereket választunk, amelyek segítik a családi nevelés elsődlegességének tiszteletét.

Nagyon fontosnak tartjuk, hogy a gyerekek jól érezzék magukat a bölcsődében és a szülők is nyugodt szívvel hagyják itt őket, hiszen tudják, hogy biztonságban, szeretetteljes légkörben nevelkednek.

A nevelő és gyermek között kialakuló szoros kötődés biztosítéka annak, hogy örömmel jönnek a gyerekek.

Az egyéni bánásmód elvét maximálisan igyekszünk érvényesíteni, figyelünk arra, hogy minden gyermek saját ütemében fejlődhessen.

A napi foglalkozásokat az évszakokhoz, ünnepekhez, aktualitásokhoz igazítjuk. A nevelők érdeklődésfelkeltő eszközökkel teszik vonzóvá a részvételt, ami önkéntes alapon működik.

Az egészséges életmódra nevelést már kiskorban el kell kezdeni, ezért figyelünk arra, hogy egészséges ételeket fogyasszanak, eleget mozogjanak, és naponta a lehető legtöbb időt töltsék szabad levegőn. Az élelmezésvezetővel folyamatosan arra törekszünk, hogy az idény zöldségek-gyümölcsök bekerüljenek a napi fogyasztásba, új ízekkel ismertessük meg a gyerekeket.

A mozgásigény kielégítésére, a játékos torna foglalkozások bevezetésére nem csak a csoportszobákban van lehetőség, hanem az óvoda tornatermében is. A mozgásfejlesztő eszközök széles spektruma áll rendelkezésünkre.

A térítésmentes plusz szolgáltatásaink a só szoba használata, játékos torna foglalkozás hetente 1 alkalommal van. Délutánonként, kéthetente zene bölcsőde várja a gyerekeket a szülőkkel. A só szoba téli hónapokban történő kúraszerű használata (novembertől februárig) a betegségek elkerülését segíti. A játékos torna foglalkozások célja a gyermekek nagymozgásának, testi koordinációjának és egyensúlyának fejlesztése, valamint mozgásigényük kielégítése játékos formában. A zene bölcsőde a zene szeretetére nevelést, a szülők és gyermek kapcsolatának erősítését, közös zenei élményt biztosít, fejlesztve a gyerekek ritmusérzékét, zenei hallását.

Nyitva tartás: Munkanapokon 6:30-tól 17:00 óráig fogadjuk a kisgyermekeket.

Szünetek: Bölcsődénk a hivatalos törvény által biztosított napokon, szabadnapokon volt zárva. Munkaszüneti nap a Bölcsődék Napja, ezen a napon szakmai értekezlettel egybekötött kirándulást szerveztünk más település bölcsődéjébe. A nyári- és téli bezárások a fenntartó által meghatározott időpontokban történtek. Télen, a karácsony és újév közötti időszakra, nyáron pedig 3 hétre zárt be a bölcsőde, amely idő alatt megtörtént az épület karbantartást igénylő munkálatainak elvégzése:

* + - * udvari játékok fejújítása, javítása
      * udvar rendezése
      * az épület fertőtlenítővel történő nagytakarítása

*Kapcsolat a szülőkkel, a bölcsődei élet rendje:*

A bölcsődei nevelés-gondozás a családi neveléssel együtt, azt kiegészítve szolgálja a gyermek fejlődését. A szülők és kisgyermeknevelők folyamatosan, kölcsönösen tájékoztatták egymást a gyermek fejlődéséről. A korrekt, partneri együttműködés feltétele a kölcsönös bizalom, őszinteség, hitelesség, ami mindkét részről megfelelően működött. A szülőkkel való kapcsolattartás egyéni és csoportos lehetőségeit kihasználták. Ilyen volt példádul a szülőkkel való beszélgetés érkezéskor-távozáskor, családi füzet használata, családlátogatás, szülői értekezletek, csoportos beszélgetések, hirdető táblán való tájékoztatás.

A folyosón kifüggesztve a szülők is nyomon követhették a heti történéseket, tanult dalokat, mondókákat. Érdekes, aktuális témákban talált cikkekkel, tanulmányokkal igyekeztünk gyarapítani a szülők ismereteit. A folyosón elhelyezett szakmai folyóiratok, könyvek, a beszoktatás alatt várakozó szülőknek lehetőséget adtak arra, hogy a bölcsődés korú gyermekek fejlődéséről további ismereteket szerezhessenek. Minden héten, szerdán továbbra is gyümölcsnapot tartottunk, amely során a szülők otthonról hozott gyümölcsökkel egészítették ki gyermekük napi vitaminadagját, ezáltal egészségesebb táplálkozásra ösztönöztük a gyermekeket, családokat, valamint új ízekkel, formákkal ismerkedhettek meg a gyermekek.

A bölcsőde tárgyi felszereltsége megfelel a ’bölcsődei nevelés-gondozás szakmai szabályai’ -ban előírtaknak. Egész évben, amikor az időjárás engedte, ebéd előtt, és a tavaszi-nyári időszakban már délutáni órákban is kint tartózkodtak. Az udvar jelenleg minden szakmai előírásnak megfelel.

Programok, ünnepek és hagyományok ápolását ~~még~~ ebben az évben már sikerült teljesen a tervek szerint megvalósítani. Tavasszal megtartottuk a Bölcsődei kóstolgatót, melyen a Hévíz TV most is jelen volt. Nagyon sikeres volt ez a nyílt nap, hiszen nagyon sokan részt vettek, sokan érdeklődtek a bölcsőde iránt. A rossz idő miatt az udvarra nem tudtunk kimenni. A szülők egy kis idő után felszabadultan beszélgetni kezdtek, kérdezgetni, ismerkedni, ami miatt kicsit tovább is tartott a kóstolgató. A gyerekeknek is kellett egy kis idő, míg ismerkedni kezdtek a játékokkal, felnőttekkel. Jó volt látni és hallani is, ahogy mindenki beszélget, kapcsolatba lép egymással. Májusban megtartottuk az Anyák napját, júniusban a ballagást és a gyereknapot is. Júliusban a beiratkozott gyermekek szülei számára megtartottuk az első szülői értekezletet is. A szülői értekezletekkel biztosítottuk a szülők számára a személyes kapcsolatot, személyes kérdések, kérések feltevését és fontos információk átadását. Bármilyen helyzetben lehetőséget biztosítunk a szülők számára a fogadóórára, tanácsadásra a felmerülő problémák ,kérdések, kérések megoldására. Az ötletládában beletehetik a kéréseiket, ötleteiket és a panaszládában is jelezhetik a számukra problémát jelentő helyzetet. Erre azonban még nem volt példa.

A szülőkkel egyéni fogadó órákon volt lehetőségünk a gyermekeket érintő fontos dolgokról, fejlődésükről, nehézségekről, sikerekről beszélni.

*Kapcsolatok:*

A bölcsőde hagyományosan jó kapcsolatot ápol az óvodával, valamint a védőnői szolgálattal, gyermekorvosokkal, család- és gyermekjóléti szolgálattal.

Az intézmény honlapján belül a bölcsődei oldalon már többszöri frissítés, információ átadás és új videó készítése is készült a bölcsődéről, mely által kapcsolatot tudunk tartani a hozzánk járó gyermekek családjaival, érdeklődőkkel.

*További terveink:*

* kötelező továbbképzéseken való részvétel és önképzés
* fejlesztőeszközök bővítése
* Márton-napi vásár, mely már nem városi szintű, hanem a bölcsődében járó gyerekek számára tervezett a karácsonyi alkotó délutánnal, az „adventi kuckóval”, ahol már két éve közös mézeskalács díszítéssel hangolódunk a szeretet ünnepére.
* külön közös program szervezése szülőkkel a ballagás és gyereknap, melyet együtt szervezünk minden évben a bölcsődei ballagással. A „csodás pillanatok” sajnos az időjárás miatt elmaradt, de jövőre is a terveink között szerepel, melynek célja egy közös délután a családokkal a szabadban, egy előre tervezett helyszínen és családi programokkal.
* A szülők iskolája a megfelelő szülői érdeklődéstől függ, amely reméljük a következő évben aktívabb lesz.
* közös szakmai programok szervezése a környező bölcsődék dolgozói számára.

1. **Egyéb területek**

**Rendezvények, szakmai együttműködések, továbbképzések**

A 2023. évben három alkalommal tudott ünnepelni az intézmény:

* + - júliusban a Semmelweis napon kerültek köszöntésre a kollégák,
    - novemberben pedig a Szociális Munka napján, ezen két rendezvény a Fenntartónk által valósulhatott meg, elismerve munkatársaik hivatását;
    - Karácsonykor hagyományteremtő szándékkal, „Karácsonyra Hangoló” címmel a házi segítségnyújtás gondozói indítottak útjára egy munkahelyi közösségépítő programot.

A résztvevők számából arra következtetünk, hogy szükség és igény van ezekre az alkalmakra, ahol egyrészt a munkájukkal kapcsolatban hallhatnak a kollégák elismerő szavakat, másrészt kötetlenebbül, beszélgethetnek, megismerhetik az Intézményben, de egymástól eltérő területen dolgozó kollégákat.

A „Szociális humán erőforrás fejlesztése” című, EFOP-3.8.2-16-2016 pályázati program keretében tudták a szakképzett munkavállalók a kötelező továbbképzéseket teljesíteni. A Slachta Margit Nemzeti Szociálpolitikai Intézet szervezésében 2023. évben online képzésben 1 fő vett részt. A 2022. év végén elindult szakmai belső, segítő beszélgetés önfejlesztő képzés a 2023. évben is folytatódott az idősek otthona mentálhigiénés csoport szakemberei számára. Az év során 9 alkalommal vettek részt ezen.

Alap vezető képzésben 1 fő vett részt a Semmelweis Egyetem szervezésében, valamint 1 fő új középfokú kisgyermekgondozó-nevelő végzettséget, 1 fő szerzett szociális munkás diplomát a Veszprémi Érsekségi Főiskolán. A 2023-a évben három fővel kötöttünk tanulmányi megállapodást.

**A gépkocsivezetők munkája**

Az intézmény összetett feladatellátásából adódóan a gépkocsivezetők szociális, egészségügyi szolgáltatásokhoz és üzemeltetéshez kapcsolódó feladatokat is ellátnak.

A gépkocsivezetők feladata az idősotthon lakóinak ételszállításának túl, a szociális ebédek kiszállítása is a hévízi igénybevevők részére. A legtöbb esetben az egészségügyi vizsgálatokra, kórházakba, rendelőkbe történő betegmozgatást is nekik kell megoldaniuk. Lakóink fizikai állapota rendkívül megromlott, ezért a jelenlegi gépjárművel történő szállítás egyre nehezebb, mind a gépkocsivezető, mind a betegkísérő munkatárs számára. Továbbra is javasolt lenne, rámpás, kerekesszékes lakók mozgatására alkalmas szállítójármű beszerzése, mely ügyben az Intézményvezető egyeztetéseket kezdeményezett. A Fenntartó támogatta a szakmai okok miatti fejlesztést, ezért első körben a pályázati lehetőség felkutatását kezdeményezte, tekintettel arra, hogy egy ilyen gépkocsi beszerzésének minimális összege 15 millió forint. A 2018-ban beszerzett Dacia Dokker típusú gépkocsi a folyamatos igénybevétel miatt mihamarabb cserére érett. A megemelkedett üzemanyagárak miatt kisfogyasztású jármű, vagy opcionálisan elektromos jármű beszerzése indokolt.

A gépkocsivezető kollégák munkájához tartozik még a szervizelés nyomon követése, az autók rendszeres tisztán tartása, mosatása. A kertészeti és egyéb, telephelyek körüli munkákat is ellátnak, mint például fűnyírás, sövénynyírás, valamint a bútor és anyagmozgatás, az épület külső körletének, az udvar tisztántartása, télen a járdák csúszásmentesítése. Apróbb karbantartási feladatok elvégése is a munkakörükhöz tartozik, például két telephelyen a vízlágyító berendezés ellenőrzése, izzócserék, háztartási szintű javítások.

A GAMESZ segítségével telephelyünkön történtek kisebb és nagyobb, időszerű felújítások, mint például a székhelyen a lakószobák burkolat cseréjének folytatása. Rendkívül nagy segítség számunkra, hogy a GAMESZ munkatársai elvégzik ezeket a feladatokat, ráadásul kifogástalan minőségben.

**Tálalókonyhai feladatok**

Az év során többször is ellenőrizték az idősek otthona tálaló konyháit, úgy mint Zala Vármegyei Kormányhivatal Keszthelyi Járási Hivatala Népegészségügyi Osztály, valamint a NÉBIH. Az intézkedési tervnek megfelelően az észrevételek, hibák kijavítása miatt fontosnak tartjuk a folyamatosan fejlesztést és jobb körülmények megteremtését. A fő szempont minden esetben az alapvető élelmiszerbiztonsági előírások betartása, a higiénia megteremtése, a munkafolyamatok gyorsítása, könnyebbé tétele, s természetesen a fertőzések kockázatainak minimumra való csökkentése. A dolgozók oktatása és belső ellenőrzése ennek érdekében folyamatos.

A szakfeladaton jelenleg a két telephelyen 5 fő határozatlan idejű közalkalmazott dolgozik, valamint 1 fő közalkalmazott és 2 fő nyugdíjas munkavállaló is alkalmanként besegít nyugdíjasszövetkezeten keresztüli, kedvező foglalkoztatási formában. Így, a főállású mukatársak mellett foglalkoztatott kisegítő munkatársak mellett biztosítható a napi 12 órás munkaidőbeosztás.

**Munkavállalói információk**

Intézményünknél alkalmazott foglalkoztatási formák és létszámadatok december 31-én:

* közalkalmazotti 56 fő, melyből
  + 41 fő szakképzett
  + 2 fő megváltozott munkaképességű 8 órában
* közfoglalkoztatott 1 fő
* munka törvénykönyve szerint: 1 fő
* megbízási szerződéssel: 7 fő
* nyugdíjas szövetkezeten keresztül: 4 fő
* egyszerűsített foglalkoztatásban: változó létszámban, szükség szerint.

Az év során két fő kezdte meg nyugdíjas éveit. Öt fő gyermekvállalás miatt van távol, munkájukat határozott idejű kinevezéssel látják el szintén szakképzett munkatársak jelenleg, melyből 4 fő a bölcsődében. Betegség miatt 1 fő munkaviszonya szűnt meg ápoló, gondozó munkakörben. Az Intézményt nem jellemzi a fluktuáció, 2023-ban összesen 3 fő közalkalmazott adta be felmondását. Az azonban sajnos jellemző, hogy nehéz szakképzett munkatársakat találni a megüresedett státuszok helyére, akár határozatlan, akár határozott időre keresünk.

**Önkéntesek, diákmunka, szakmai gyakorlat**

Intézményünk továbbra is nyitott az önkéntesek, a nyári diákmunkások, a szakmai gyakorlatos tanulók fogadásában.

Önkéntes közszolgálati tevékenységét (50 óra) 2 fő töltötte nálunk. Diákmunka keretében 4 fő dolgozott nyáron Intézményünkben, bérüket foglakoztatási támogatásból biztosítottuk. A tanulókat az otthonban kisegítő gondozói, mentálhigiénés foglalkoztatásban, konyha feladatokban, a szociális étkeztetés kiszállításában alkalmaztuk.

A keszthely Premotrei Szakgimnázium, Technikum és Kollégiumból összesen 11 fő teljesítette szakmai gyakorlatát intézményünk bentlakás idősek otthona szakfeladatán mindkét telephelyen.

**Ellenőrzések**

A 2023-as évben a következő ellenőrzések történtek Intézményünkben:

* 2023. januári belső ellenőrzés a 2022. évi normatív állami hozzájárulások igénylésének és elszámolásának.
* 2023. április hónapban a bölcsőde működését ellenőrizte a Zala Vármegyei Kormányhivatal Hatósági Főosztály Szociális és Gyámügyi Osztály, melynek során intézkedés nem vált szükségessé, a jogszabályi követelményeknek megfelelően működik. A helyszíni jegyzőkönyvben tett észrevételeket rövid határidővel korrigáltuk.
* 2023. április 4-én a Zala Vármegyei Kormányhivatal Népegészségügyi Osztály a székhely, a Honvéd utcai telephely, József Attila és Sugár utcai telephelyen ellenőrizte szakfeladatainkat. A jogszabályváltozásnak megfelelően kellett pótolni a bentlakásos szociális intézmények hideg és melegvízre vonatkozó legionella kockázatértékelését.
* 2023. április 26-án a bölcsőde helyszíni ellenőrzésének napján az intézmény további szakfeladatait is ellenőrizte a fenti Hatóság. Az idősek otthonai, a szociális étkeztetés, a házi segítségnyújtás, a jelzőrendszeres házi segítségnyújtás, az idősek nappali ellátásának működését vizsgálta átfogóan. Az előzetesen kiküldött ellenőrzési szempontsor alapján az összes szociális ellátás tekintetében kellett nyilatkozatokat, ellátotti dokumentációkat, nyilvántartásokat, elszámolásokat elektronikusan megküldeni mind a fenntartó, mind pedig az intézmény részéről. Az ellenőrzések hiányosságokat nem tártak fel, mindössze kisebb észrevételeket.
* 2023. május 15. A Keszthelyi Katasztrófavédelmi Kirendeltség tűzvédelmi ellenőrzést tartott a székhelyen és a Honvéd utcában. A határozatban tett kötelezettségeknek a megadott határidőig eleget tettünk.
* 2023. május 16-án a Család-és Gyermekjóléti Szolgálat munkáját ellenőrizte szintén a Kormányhivatal, hiányosságokat nem tárt fel.
* 2023. június 26-án a Keszthelyi Katasztrófavédelemi Kirendeltség a Bölcsődét ellenőrizte, az apróbb hiányosságokat ez esetben is azonnal pótoltuk.
* 2023. október 20-án a Nemzeti Élelmiszerlánc- biztonsági Hivatal (NÉBIH) a székhely tálalókonyháját minősítette. A minősítés eredménye: 77 % lett, ami a 2018-as eredményhez képest magasabb százalékot jelent. Az üzemeltetéssel feltárt észrevételek kijavításra kerültek, a fejlesztéssel és beruházással kapcsolatosak közül pedig azok, amelyen technikailag kivitelezhető, azok teljesültek, egy részük azonban az épület adottságaiból kifolyólag nem megoldhatók, melyet a hatóság tudomásul vesz.
* 2023. október 31-én s Zala Vármegyei Kormányhivatal Keszthelyi Járási Hivatal Élelmiszerlánc-biztonsági és Állategészségügy ellenőrizte a Bölcsőde szakfeladatot, ahol jelentős hibákat nem tártak fel, apróbb korrigálásokra volt szükség, úgy mint dokumentáció frissítése (pl. :HACCP bölcsőde felülvizsgálat)

1. **Összegzés**

Az intézményi telephelyek racionalizálása következtében hosszas egyeztetések történtek. A Fenntartó tulajdonában lévő Hévíz, Deák tér 1. szám alatti épületegyüttes optimálisnak bizonyult arra, hogy a szociális, gyermekjóléti és kulturális ellátások egy épületbe költözésével kerüljenek működtetésre. A két Intézmény, a Gróf I. Festetics György Művelődési Központ, Városi Könyvtár és Muzeális Gyűjtemény, valamint a TASZII ellátotti köre, szolgáltatásaikat igénybe vevők köre között jelentős átfedés van. Az épület átalakítása, a szolgáltatások helyének kiválasztása során így elsődleges szempont volt, hogy könnyen hozzáférhetőek legyenek, a városközpontban helyezkedjenek el, és lehetőséget biztosítson az két intézmény közti együttműködés, a közös programok szervezése által a lakosság minél széleskörűbb elérésére. Az épület felújítását követően olyan közösségi tér teremtődik meg, mely által visszatérhetnek azok a jellegű rendezvények, kibővüljenek azok a szolgáltatások, melyekre ellátotti igény van.

A Vörösmarty utcai telephelyünk a múlt év második félévében kiürítésre került az ott dolgozók és a GAMESZ munkatársai által. Ezzel párhuzamosan pedig megkezdődtek a Deák Ferenc téri leendő telephely átalakítási munkálatai a Fenntartó felügyelete mellett, amiben szintén a GAMESZ szakemberei is jelentős mértékben kivették a részüket. A felújítási munkák 2024. év első negyedévére fejeződnek be, s áprilisban tud átköltözni az Intézmény érintett négy szakfeladata: a házi- és a jelzőrendszeres házi segítségnyújtás, a család- és gyermekjóléti szolgálat és az idősek nappali ellátása. A szakfeladaton dolgozó kollégák a napi munkavégzésük mellett jelentős munkaórát fordítottak az új telephely kialakítására, hiszen ezek a szociális alapszolgáltatási formák működése átmenetileg sem szüneteltethetők

A 2023. évben történt változás, hogy a védőnői feladatellátás egy jogszabályi rendelkezés alapján 2023. július 1-jétől kikerült az intézmény tevékenységi köréből. A szolgáltatás nyújtása helyileg ugyanott és ugyanolyan személyi feltételekkel történik a Zala Vármegyei Szent Rafael Kórház fenntartásában. Az átadás-átvétel zökkenőmentesen lezajlott, védőnőinkkel való együttműködés más érintett területek kapcsán folyamatos és konstruktív.

A 2022. év végén bevezetett energetikai takarékossági intézkedések 2023-ban is folytatódtak. Az Egészségügyi Központ épületében, ahol lehetett ott átálltunk az elektromos árammal, vagyis a klímával való fűtésre, mellyel jelentősen csökkent a gázfelhasználás A 2024-ben megvalósuló pályázat, melyet a Fenntartó elnyert, a *TOP\_PLUSZ-3.3.2-21-ZA1 - Helyi egészségügyi és szociális infrastruktúra fejlesztése* témában került kiírásra, „Egészségügyi alapellátás infrastrukturális fejlesztése Hévízen” címmel került beadásra és nyert közel nettó hatvan millió forintot a József Attila utcai telephely épületének fejlesztésére. A projekt által megvalósuló elemek a fűtés korszerűsítése, az akadálymentes megközelítési lehetőség felújítása, a nyílászárók cseréje, valamint az ehhez kapcsolódó munkálatok kivitelezése és eszközfejlesztés történhet meg.

A GAMESZ segítségével tovább folytatódott 2023. évben is az Intézmény telephelyein az időszerű felújítások, karbantartási munkálatok, mint például a székhelyen a lakószobák padozatának cseréje, festések. Rendkívül nagy segítség számunkra, hogy a GAMESZ munkatársai elvégzik ezeket a feladatokat, ráadásul kifogástalan minőségben, egymást támogató segítőkészségben.

Az év utolsó negyedévében az intézmény összes szakfeladata tekintetében megtörtént az iratok selejtezése, ami több száz kilogramm dokumentum megsemmisítését jelentette, a vonatkozó előírásoknak megfelelően.

Az év során a jogszabályi és egyéb szakmai változások miatt aktualizálásra került az intézmény honlapja, amely esetében naprakész elérhető információk nyújtására törekszünk, figyelembe véve a 21. századi kommunikációs felületeket. Célunk, hogy a kötelező információ átadáson túl egy olyan tájékoztatást is nyújtani tudjunk az Intézménnyel kapcsolatban lévő, vagy megismerni tervező célcsoport előtt, amely szakmailag is kifogástalan, könnyen kezelhető és érthető, valamint az aktualitásokkal is foglalkozik.

Az elmúlt évek rendkívüli erőfeszítéseket igényeltek a részünkről, és a Fenntartó részéről is egyaránt. Mindez csak közösen jöhetett létre, a közös tervek, a közös jövő magunk elé képzelése és megteremtése által. Az összegzés kapcsán a novemberben, szociális munka napja alkalmából elhangzott gondolatok jutnak eszembe:

*Ahogy névadónk, Teréz Anya mondta, "A kedves szavak rövidek, de könnyen kiejthetők. És a visszhangjuk végtelen."*

*Eszembe jutott ez az apró, de annál erősebb hölgy, aki végtelen egyszerűségével, mégis hatalmas szívével segített százakon, ezreken. Mi kellhetett ehhez vajon? Úgy gondolom, hogy mindenképpen kellett, hogy legyen benne kellő erő, és hatalom. Igen, talán furcsán hangzik, hogy hatalom, de a segítő hivatásban ennek is meg kell lennie.*

*Kell, hogy hatalma legyen*

*- a tudás felett,*

*- az ereje felett,*

*- a szavai súlya felett,*

*- döntései felett.*

*És tudnia kell bánnia is a hatalommal. Mert a hatalommal élni az, ami naggyá, fennköltté és jó segítővé tesz. A hatalommal visszaélni pedig gyarlóság és aljasság.*

*A segítettnek meg kell éreznie, hogy igen, mi erősek vagyunk, képesek vagyunk és hatalmunkban áll segíteni rajta, és ez bizony kezdetben nem egyenrangú viszony. A segítés esszenciája, hogy úgy csináljuk, hogy ez a viszony szépen lassan, finoman, lépésről lépésre egyenrangúvá válónak érződjék a segített és a segítő számára is.*

*Fogni a kezét, de nem szorítani, szavakat formálni, melyek határozottak, vagy akár kemények, de nem bántóak. És erre minden erőnkkel összpontosítani kell, mert a hatalom felelősség is egyben. Mi ezt kaptuk a hivatásunk által, a mindennapok ajándéka pedig az, hogy ezzel a felelősséggel jobbá tesszük a világot.*

Köszönettel tartozunk a közös gondolkodás, az együttműködés terén elsősorban Fenntartónknak, Hévíz Város Önkormányzatának, a Polgármesteri Hivatal munkatársainak, valamint a GAMESZ munkatársainak. Az elmúlt évek bizonyítják, hogy a jövő az összefogásban, a közös gondolkodásban van!

Kérem a Tisztelt Képviselő-testületet, hogy fogadják el fenti beszámolónkat.

Hévíz, 2024. március 20.

Tisztelettel:

Varga András

intézményvezető

**2.**

**Határozati javaslat**

Hévíz Város Önkormányzat Képviselő-testülete a Teréz Anya Szociális Integrált Intézmény 2023. évi munkájáról szóló beszámolót megtárgyalta, azt elfogadja.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné Dr. Gallé Vera** | **Hatósági osztályvezető/** |  |  |
| **Szintén László** | **Közgazdasági osztályvezető/pénzügyi ellenőrzés** |  |  |
| **dr. Tüske Róbert** | **jegyző/**  **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| **TASZII**  **Varga András intézményvezető** |  |  |  |
|  |  |  |  |