 **Hévíz Város Önkormányzat**

**Gazdasági Műszaki Ellátó Szervezete**

8380 Hévíz, Kossuth L. u. 4/A Pf. 49

Tel.: 83/343-400, 83/540-212, 30/267-1900, Fax: 83/340-602

E-mail: [hevizgamesz@hevizgamesz.hu](mailto:hevizgamesz@hevizgamesz.hu)

OTP Keszthely: 11749039-15434555

Adószám: 15434555-2-20

**ELŐTERJESZTÉS**

**Hévíz Város Önkormányzat Képviselő-testületének**

**2024. március 25-ei nyilvános ülésére**

**Tárgy:** Beszámoló Hévíz Város Önkormányzat Gazdasági, Műszaki Ellátó Szervezet 2023. évi munkájáról

**Az előterjesztést készítette:** Gönye József igazgató

**Véleményezi:** Pénzügyi, Turisztikai és Városfejlesztési Bizottság

**A napirend tárgyalásához tanácskozási joggal meghívott: -**

**Törvényességi észrevétel:** nincs

**Előterjesztő:**

**Gönye József**

**igazgató**

**I.**

**Tárgy és tényállás ismertetése**

**Tisztelt Képviselő-testület!**

A 2023 évi munkáinkat az előző évek bevált munkaterve, és a fenntartónk elvárásai alapján végeztük. Továbbra is ismétlődő probléma a munkaerőhiány. Működésünket ez évben is megnehezítette két parkfenntartásban dolgozó felmondása, indoklásul az alacsony munkabért említették. Pótlásuk nagy fejtörést okozott, mivel tehergépkocsi jogosítvánnyal valamint az összes munkagép kezeléséhez szükséges tudással, gyakorlattal rendelkeztek. D kategóriás jogosítvánnyal rendelkező parkmunkást már régóta próbáltunk felvenni, de nem sikerült. A téli síkosságmentesítés elvégzése került veszélybe. Egy karbantartó kollégánk rendelkezik jogosítvánnyal. A biztonságos működés érdekében sikerült beiskoláznunk a villanyszerelő dolgozónkat, valamint külső vállalkozóval is tárgyaltunk a feladat elvégzéséről. A konyhán is hasonló helyzet alakult ki, konyhalány pótlását többszöri hirdetés után sikerült megvalósítani. Sajnos a munkaerő piacon kritikus a helyzet, ehhez még párosul a vállalkozók által kínált magasabb bér. (parkmunkás bére bruttó 359 400,- Ft, konyhai kisegítő bére bruttó 314 800,- Ft) A műszaki csoport stabil, nincs változás a meglévő szakember állományban.

Az előző évben bevezetett takarékossági intézkedéseinket szem előtt tartva folytattuk munkánkat. A jó gazdálkodásnak köszönhetően év végére sikerült egy jelentősebb összeget megtakarítani, ebből bruttó 10 860 608 Ft-ot napelemes rendszer kiépítésére, bruttó 1 032 000,- Ft-ot fa nyílászárók cseréjére fordítottunk. További célunk olyan beruházások megvalósítása, amivel a működési költségeinket tudjuk csökkenteni.

Beruházásra tervezett összegből a húsz éves Kia teherautónk helyett egy új billenőplatós benzin-gázüzemű gépjárművet vásároltunk.

**A GAMESZ által 2023-ben elvégzett fontosabb feladatok:**

Irodai, ügyfélfogadási feladatok ellátása:

A GAMESZ irodában történik az intézmény működésével kapcsolatos valamennyi adminisztrációs ügyintézés, levelezés, szerződéskötés, és a pénzügyi feladatok elvégzése, valamint az önkormányzati intézmények munkaügyi feladatainak ellátása.

A temetkezésekkel kapcsolatos ügyintézés-, a Városi Sportcsarnok és a Bibó István Tornacsarnok bérbeadásával kapcsolatos feladatokat szintén a GAMESZ iroda látja el.

A konyhai étkezési díjak befizetése online módon történik, de telefonos és személyes segítséget nyújtunk, amennyiben szükséges.

Közvilágítás ellenőrzése, karbantartása:

A város területén lévő közvilágítási rendszer javítására a PLH Közvilágítás Kft-vel van szerződésünk. A szerződést évente hosszabbítjuk. Az elmúlt 2 évben nem emeltek díjat, ennek jelenlegi költsége havi 122. 238- Ft. A belváros kandeláberei a város tulajdonában vannak, azok javítását villanyszerelőnkkel végeztetjük el. A közvilágítás korszerűsítés során lecserélt lámpafejek jótállása lejárt, meghibásodás esetén egyedi ajánlatot kapunk a javításukra, viszont célszerűbb új lámpafejeket vásárolni, mivel a javítási költség majdnem annyiba kerül mit az új lámpatest. Az elmúlt évben 6 db-ot vásároltunk, bruttó 902 970 Ft-ért.

A hibabejelentéseket intézményünk végzi, szakaszhiba esetén az E-ON hibabejelentő oldalán a lakosság is megteheti.

Útmesteri feladatok:

Az útburkolati jelek felújító festését 2024. tavaszára terveztük. A jelzőtáblák, csapadékvíznyelő rácsok állapotát havi szinten ellenőriztük, szükség esetén cseréltük, javítottuk. Rendszeres útmesteri feladat elvégzésére külsős szakembert nem tudunk foglalkoztatni, kérdés esetén egyedi megrendelést adunk.

Kátyúzás:

Kiadásaink csökkentése miatt a feladatot saját állományunkban lévő dolgozók végezték el két ütemben, tavasszal és ősszel. A töredezett felületeket meleg aszfalttal javítottuk, és a kimosódott útpadkákat kavics zúzalékkal feltöltöttük. A javítás éves költsége 1 666 593,- Ft volt.

Úthálózatunk aszfaltburkolata elöregedett, számos helyen megsüllyedt, töredezett, javításuk egyre nehezebb. A belvárosban telepített fák gyökérzete közvetlenül a felszín alatt helyezkedik el, növekedésük hatására a burkolt felületek megemelkednek, balesetveszélyessé válnak. Javításuk a megvastagodott gyökér eltávolításával lehetséges, amely sok időt vesz igénybe.

A nyilvános WC-k üzemeltetését külső vállalkozó látja el. Bérleti díjat nem fizet, a keletkezett bevételből kell biztosítania az üzemeltetéshez szükséges anyagokat. Folyamatos karbantartás ellenére gyakran jelentkeznek nagyobb meghibásodások, igyekszünk a működés akadályoztatása nélkül a javításokat elvégezni. A női wc-nél beázást tapasztaltunk, melyet tömítő anyaggal javítottunk. A jövő évben szükséges lesz tető fedését szakemberrel átnézetni.

A HEBI üzemeltetését az előző évhez hasonlóan végeztük. Az ellenőrzési, karbantartási munkákat munkaidőben látja el két munkatársunk, a munkaidőn túli hibaelhárítást túlmunkában számoljuk el. Kihasználtsága változó, inkább a helyi lakosok veszik igénybe. A jövőben célszerű lenne új kerékpárokat vásárolni, mivel javításuk gazdaságtalan.

A műszaki csoport biztosítja a város és intézményeinek biztonságos működését, valamint az önkormányzat gondnoki feladatának a helyettesítését. A kötelezően ellátandó feladataink mellett számos külső munkát vállaltunk. Elvégeztük a tankerület által üzemeltetett iskolák nyári karbantartását.

Az óvoda üzemeltetését a Veszprémi Érsekség vette át, a szükséges javítások elvégzésére valamint a rendelkezésre állásra szerződést kötöttünk.

Éves feladataink mellett részt vettünk a Deák téri épület felújításában (teljes belső falfelület festése, járólapozás, parkettázás, villanyszerelés, vízvezeték szerelés, stb). Elvégeztük a könyvtári polcok áthordását, átalakítását, beépítését, valamint a könyvek átpakolását.

A Teréz Anya Szociális Integrált Intézmény vezetőjének kérése szerint berendeztük a számukra kialakított helyiségeket. Az elvégzett munkák teljesen kitöltötték az őszi hónapokat, emiatt a belvárosban tervezett térkőjavításokat elhalasztottuk tavaszra.

A Teréz Anya Szociális Integrált Intézmény bentlakásos épületében öt szoba járófelületét cseréltük ki, valamint a két telephelyen tisztasági festéseket végeztünk.

Önkormányzati rendezvényeken kívül egyesületek is szerveztek rendezvényeket, melyek előkészítésében is részt vettünk.

Piac:

A gazdasági nehézségek ellenére a piac látogatottsága számottevően nem csökkent, ez köszönhető a piacfelügyelő kitartó munkájának, valamint a piacra szervezett rendezvényeknek. A színvonal emelése, valamint konyhánk népszerűsítése végett számos rendezvényen ételkülönlegességgel részt vettek szakácsaink.

Régiség árusok részére készítettünk két darab fémvázas sátrat, valamint a kecskelábas asztalokra vásároltunk tíz darab ponyvafedést. A piac csarnok simított betonfefülete megkopott, a falakon szennyeződések nyomai láthatók, ezért úgy döntöttünk, hogy az árusító tér felújítását el kell végeznünk. Év végén sikerült megvásárolnunk a felújításhoz szükséges kétkomponensű kopásálló műgyantát. A felújítást 2024. tavaszán végeztük el.

Az év elején a jobb átláthatóság végett bevezettük a napijegyes árusok nyilvántartását, amely tartalmazza adott napon az árusok névsorát, valamint a beszedett helypénz összegét.

Síkosságmentesítés:

A téli időszak közeledtével ellenőriztük és szükség esetén javítottuk a síkosságmentesítéshez használt eszközöket. Teherautónk műszaki vizsgára való félkészítése során számos hibát találtak, javítása 1,6 millió forintba került. Az Ady Endre utca kivételével minden út-, és közterület síkosságmentesítését intézményünk végezte el. Folyamatos vezetői ügyelet mellett születik döntés a szükséges beavatkozásokról, amellyel jelentős költség- és munkamegtakarítás érhető el. A feladatot előre meghatározott terv alapján látjuk el. A meredek utcák, gyűjtőutak az elsők, ezt követi a többi utca síkosságmentesítése, ezzel párhuzamosan a gyalogátkelőhelyek, buszöblök, önkormányzati intézményekhez csatlakozó burkolt felületek. Az utak felületére (aszfaltfelületre) útszóró sót, a járdafelületre zeolitot használunk. Az utakra vonatkozóan egy teljes sózási körben hozzávetőleg 6 tonna só kerül kiszórásra, amely a jelenlegi áron 569.592- Ft költséget jelent. Ehhez jön még a járdafelületekre kiszórt síkosságmentesítő anyag. 2023-ban a kevés beavatkozásnak köszönhetően nem kellet sót vásárolnunk.

Csapadékcsatorna takarítás, csapadékcsatorna üzemeltetés: A csapadékcsatorna aknáinak, ülepítő rendszerének takarítása a fagymentes január-februári hónapokban lenne időszerű, azonban a tél végi – kora tavaszi metszési, takarítási munkálatok mellett a rendelkezésre álló létszámmal csak haváriaszerűen tudtuk ezt elvégezni.

A csapadék- és szennyvízcsatornák közelébe ültetett fák gyökerei előbb-utóbb behatolnak a cső belsejébe a repedéseken, összeeresztéseken keresztül, víz után kutatva. Az Erzsébet Királyné-, és az Attila utcában található Hotel Carbona előtti csatornarendszer mosatását, valamint a Jókai utca teljes szakaszát végeztettük el. A nagyparkoló mögötti szervízúton is szükségessé vált a rendszer mosatása. A munka elvégzése során tapasztaltuk, hogy a dugulást a rendszerben lerakódott zsír okozta. Feltételezésünk szerint a vendéglátó egységek alkalmazottai öntik a lefolyóba a szennyezett vizet (kollégáim több ízben szemtanúi voltak a műveletnek).

Az ingatlantulajdonosok közterület-fenntartási kötelezettségeiből fakadó egyik probléma, hogy a kaszálás, esetenkénti szegélyezés után a burkolt felületekről történő nyesedék összegyűjtése gyakorta elmarad, amely egyrészt esztétikailag zavaró, másrészt komoly gondokat okoz a csapadékvízelvezető rendszerbe történő bemosódásakor, eltömítve azt.

A nyílt csapadékelvezető árkok folyásfenekének helyreállítása, a hordalék elszállítása, esetlegesen benőtt növények eltávolítása, szemét összeszedése szintén ebben az időszakban került kivitelezésre (Egregyi utcai árok, Római utcai árok), az időjárási körülményektől függően. A tárgyi évben került kivitelezésre külsős vállalkozóval a Büki utcában (temető északi sarkával szemközti kanyarban) a csapadékvíz elvezető árok folyásfenék kialakítása.

Ezeknek az árkoknak a kaszálását egész évben rendszeresen elvégeztük (Büki árok, Szent András kimenő melletti átkötő út a buszpályaudvarnál, Széchenyi bejövő mellett, Római romkert melletti árok, Flavius Üzletház melletti árok, Rudifürdő köz).

Rendszeres takarítási feladatot jelentett a Hévíz nyugati határában húzódó elkerülő út és a Szent András utca kimenő szakaszának keresztezésében kialakított alagút nagyobb eső utáni kitisztítása a bemosódott sártól. A rendszer tisztítására kevés időt tudtunk fordítani.

Fakivágás, fapótlás:

A fakivágás engedély, vagy bejelentés alapján történik. Tavaly döntően utólagos bejelentés alapján történt fakivágás, mert a rövid időn belüli pusztulás, kiszáradás után a balesetveszélyessé vált fák azonnali beavatkozást igényeltek. A 346/2008. (XII. 30.) Korm. rendelet rendelkezik a fapótlásról, amely azt írja elő, hogy vagy helyben, vagy a település másik, önkormányzati tulajdonú ingatlanán történjen a pótlás, egy az egyes mértékben. A pótlás azonban sajnos nehézségekbe ütközik. Számos esetben (kapubehajtók, védőtávolságok) a helyben pótlás nem lehetséges. Előfordulnak olyan kivágások, amelyek olyan helyen történnek, ahová eredetileg sem lett volna szabad fatermetű növényt telepíteni (Semmelweis lakótömb garázssora, temető szűk sírhelyei közötti terület). A fasorok cseréjénél sem javasolt a közművezetékekre, vagy azok közvetlen közelébe fasorokat ültetni, még ha előtte fasor is húzódott azon a nyomvonalon. Lényegében a város nagy részén a kivágások pótlása a fent említett okok miatt ellehetetlenül, és mind városökológiai, mind közmegítélési szempontból is kedvezőtlen.

A város koros fasorai nincsenek jó egészségi állapotban. A Honvéd utca, József Attila utca, Petőfi utca hárs fasorain vezérágak, törzsek szintjén is teljes keresztmetszetű korhadások tapasztalhatók, amelyek óriási veszélyforrást jelentenek. A koros fasorok kivágott egyedeinek pótlása sok esetben nem indokolt, mert egy korhadt ágrendszerű, rossz egészségi állapotú fasorba nem a pótlás, hanem teljes fasor rekonstrukció jelenthet megoldást.

A fametszéseknél több szempont érvényesül. Az egész év folyamán munkát ad a száraz ágak leválogatása, amely egyes esetekben koronarészek eltávolítását is jelentheti. Többnyire tél végén – kora tavasszal, a munkák döntő többségét adják a fák lombkoronájának a villanyvezetéktől történő eltávolítása, a 1,5 méteres távolság biztosítása. Az elmúlt években ezt az E.ON alvállalkozójával együttműködésben végeztük, azonban a közelmúltban egyre kevésbé keresnek meg bennünket ezzel a céllal.

Sajnos, ez a probléma nem egyes fákat, hanem teljes fasorokat érint a város területén. Tavaly saját erőből végeztük el a József Attila utca, valamint a Petőfi utca hársfasorának ilyen jellegű visszametszését. Az említett két utcában nagyrészt törzs-, és vezérág korhadással érintett faegyedekből álló fasorok találhatók, amelyek balesetveszélyessége még azzal sem csökkenthető alapvető mértékben, hogy rendszeresen visszavágjuk őket.

Az említett két utcán kívül a városban olyan nagy számban fordulnak elő villanyvezetéket zavaró fasorok, hogy saját kapacitással más munkák mellett nem tudtuk volna elvégezni a metszést, ezért szükséges volt külső vállalkozó bevonása. A Móricz Zsigmond utca csörgőfa fasora, az Árpád utca japánakác fasora, valamint a Madách utca gömbkőris fasora is így lett visszavágva. A villanyvezeték alá ültetett fasorok problémája mind városüzemeltetési, mind esztétikai, mind városökológiai szempontból kedvezőtlen. Az az évi növekményt is figyelembe véve, a 1,5 méteres távolság megtartása a legtöbb esetben a korona nagy részének eltávolításával jár. Szakmai szempontokat figyelembe véve, ezek a csonkolt fasorok sem ökológiai, sem esztétikai szempontból nem töltik be szerepüket, fenntartásuk rendszeresen visszatérő, jelentős költséget indukál. A folyamatos csonkolás következtében legyengülnek, gyenge egészségi állapotban vegetálnak. A csonkolt metszfelületeken gyakran kórokozó gombák hatolnak a fa belső szöveteibe, és korhadási folyamatokat indítanak el a vázágakban, és a törzsben. Évek múlva nagyfokú balesetveszély forrásává válnak a fák. Jól megfigyelhető ez az említett József Attila, és Honvéd utcában is.

Mindenképpen szükségesnek tartjuk magasabb döntéshozói szinten, ezen fasorok helyzetének felülvizsgálatát, létjogosultságukat.

Kiemelt feladatként kell kezelni az Erzsébet királyné utca hibrid éger fasorát, ahol a fák lombkoronája már kinőtte az utca űrszelvényét, és a lombkorona a környező épületek falát, tetejét súrolja. Az oldalsó ágak kisebb-nagyobb visszametszésével, az alsó ágak levágásával, a korona „feltolásával” sikerült egy kicsit kedvezőbbé tenni a jelenlegi állapotot, azonban ez csak átmeneti megoldást jelenthet.

A másik probléma, hogy a fák felszínen húzódó gyökerei részben a környező burkolatot egyre nagyobb területen felnyomják, balesetveszélyes helyzetet teremtve a fa környezetében, de mostanra már az utca jelentős részén. A burkolat újrarakása szintén rövidtávú megoldást jelent, mivel a gyökerek vastagodása következtében újra kimozdul a burkolat, vagy más helyen púposodik fel.

A városban az elmúlt évben – a temetőben lévő tujákon kívül – 31 db faegyed került kivágásra, amelynek döntő többsége gömbmeggy és csörgőfa volt. A tavalyi évben 29 db, többségében 2xi 10/12 törzskörméretű fát pótoltunk, 857.250 Ft értékben.

Köztemetők

Az Árpád utcai temetőben a tuják betegségének terjedése miatt tovább folytatódott a sorok kivágása. A bejárati út mindkét oldalán, a díszsírhelyek (D/2) mögött, valamint az „I” parcella mentén, a nyugati tujából (*Thuja occidentalis ’Smaragd’*) 45 db, hamisciprusból (*Chamaecyparis x lawsoniana*) 13 db került kivágásra. A tuják döntő többségének pótlása a nagyfeszültségű vezeték közelsége, védőtávolsága miatt nem lehetséges. A térhatárolás, és a vizuális-esztétikai érték megteremtése érdekében a tujasorok helyén 120 db babérmeggyből álló sövény került telepítésre.

Hévíz város díszpolgára kitüntetési címmel jár a díszsírhely adományozása, amelynek előre váltására igény merült fel, viszont az igény teljesítésére jelenleg nem áll rendelkezésre terület. Ezt követően a fenntartóval történt egyeztetés alapján a jelenlegi „D/2” díszsírhelysor mögötti, rézsű által határolt, „J/1” elnevezésű parcella szolgálna díszsírok elhelyezésére. Ezen a területrészen megtörtént a feltáróutak kitűzése. Későbbi kialakításban a feltáró utak aszfaltburkolattal épülnének, süllyesztett kerti szegéllyel. Ez pályázati forrásból valósulna meg.

A nagyfeszültségű légvezeték alatt, illetve annak védőtávolságán belül elhelyezkedő, nyugati telekhatár mentén húzódó platán fasor drasztikus visszavágása történt meg a tavalyi évben. Az e-on szakembereinek irányításával, külsős vállalkozó végezte el a kellő mértékű visszavágást. A visszavágás során a lombkorona nagy részét el kellett távolítani, a vezérágak szintjéig. A fasor ebben az állapotában nem tölt be sem térhatároló, sem esztétikai szerepet.

Az Egregyi temetőben a feltáró út mentén elhelyezkedő keleti tujasor bejárat felőli két egyedét vágtuk ki a múlt évben, mert gyökereik a mellettük lévő sírok állapotát veszélyeztették. A többi tuja alsó ágait eltávolítottuk, a zavartalan közlekedés, és a könnyebb sírápolás érdekében.

A sírhelyek újraváltása intézményünknél történik. A számok alapján a sírhely újraváltás októberig 6 db volt összesen mindkét temetőben, ezért úgy ítéltük meg, hogy a lakosságot tájékoztatni szükséges, fel kell hívni a figyelmet az újraváltás fontosságára. A legnagyobb látogatottság a halottak napját megelőzően tapasztalható, ezért úgy döntöttünk, hogy a lejárt sírhelyeket figyelemfelkeltő matricával látjuk el. A tájékoztatást követően év végéig 40 db sírhelyet váltottak meg újra, amelyből 2 160 000,-Ft összegű bevétel keletkezett.

Közterület takarítás:

A seprőgéppel a gépi seprésre alkalmas területeket tudtuk kezelni, elsősorban az útszegélyek mentén használtuk, de arra alkalmas részeken járdasöprésben is bevált (Festetics sétány, Széchenyi utca, Zrínyi utca). A seprőgép mellett rendszeres kézi takarítás is volt a közterületeken, utak, járdák mentén, főként viharos, szeles időszakok után. A tél végi átfogó takarítás alkalmával az ágtörmelékek, nagyobb ágak összeszedése kézi takarítással történt, ezt követően került sor a gépi tisztázásra. Ez a kettős munkafázis a vékonyabb hajtásokkal, vagy törékenyebb ágrendszerrel rendelkező fasorok esetén nagyobb munkát jelentett egész év folyamán (Attila utca – nyír, Honvéd, József Attila – hársak). Tél végén, kora tavasszal folyamatos munkát jelentett az éger földre hulló virágzatainak összegyűjtése (Erzsébet királyné, Széchenyi utca).

Tavasszal a cserjeágyak metszésénél a cserjék ágai között megrekedt, az előző évi ősszel lehullott lomb a metszéssel egyidőben került eltávolításra.

A legnagyobb mértékű lombtakarítás természetesen az őszi időszakra esett. Feladatunk elsősorban az úttest felületének takarítása, mivel a kaszáláshoz hasonlóan a járda, zöldsáv takarítása az útfelület szegélyéig az ingatlantulajdonosok kötelezettsége. Természetesen nem lehet, és értelmetlen is éles határt húzni lombtakarítás terén az útfelület, és a járda, zöldfelület között, nyilvánvalóan a teljes útkeresztmetszet takarításával számolunk, azonban a lakosság együttműködése – ritka kivételtől eltekintve – elmarad.

A rendezvények utáni, illetve a rendszeres időközönkénti burkolattakarítás egyaránt nehézséget okozott a belvárosban. A belvárosi takarításra szűk időintervallum áll rendelkezésre a reggeli kezdési időponttól az üzletek nyitásáig. Sajnos, a takarítás zajhatással jár, és esetenként porral is, amit a nyaralók, a lakosság, az üzlettulajdonosok nehezen toleráltak. Számos konfliktussal jártak belvárosi takarításaink. Az ehhez alkalmas elektromos, akkumulátoros gépek zaj-kibocsájtása ugyanazon mértékű.

A rendezvényeken takarítási ügyeletet láttunk el. Ez azt jelentette, hogy napközben (6.30-14.45) a külső területeken és a belvárosban szemetet összeszedő kettő kolléga mellett, egy harmadik kolléga 14.00 és 22.00 óra között látta el a rendezvényen az ügyeletet, és folyamatosan gyűjtötte a szemetet, ürítette a hulladékgyűjtőket. Másnap fújóval, és kézzel való takarítás, üvegek összegyűjtése történt a rendezvény kezdete előtt.

A város környéki kerékpárutak-, pihenők tisztán tartását elláttuk. A kifolyó csatorna mentén a Berki sétányt kaszáltuk, két-három naponta elszállítjuk a szemetet, annak ellenére, hogy keszthelyi közigazgatási terület.

Szúnyoggyérítés, biológiai szúnyoggyérítés, növényvédelmi munkák:

Már a negyedik éve alkalmazzuk a biológiai szúnyoggyérítést megelőző beavatkozásként. Folyamatos szerződésben vagyunk a PANNÓNIA Központ Szakértői és Tanácsadói Koordinációs Kft-vel, aki feltérképezte a lárvák élőhelyeit, évről-évre frissíti ezt a térképállományt, az időjárás változásának függvényében nyomon követi a lárvák egyedszámát, és a gyérítési beavatkozásokat követően javaslatot tesz a földi kémiai irtás szükségességére. A természetvédelmi területen a Zala Megyei Kormányhivatal Környezetvédelmi, Természetvédelmi és Hulladékgazdálkodási Főosztály Környezetvédelmi és Természetvédelmi Osztály engedélye szükséges a munka elvégzéséhez. Ez a preventív beavatkozás csökkentheti a földi kémiai irtások számát, csökkentve a környezetterhelést, és a költségeket egyaránt. Tőlünk függetlenül a BM Országos Katasztrófavédelmi Főigazgatóság Gazdasági Ellátó Központja is rendszeres időközönként végez légi kémiai beavatkozásokat.

A hatékonyságot befolyásolja Hévíz közigazgatási területén átnyúló, más települések területén elhelyezkedő szúnyogtenyésző helyek bevonása. A gyérítés hatékonysága abban az esetben lesz megfelelő, ha a környező településeken is egyidőben elvégzik a beavatkozásokat. A biológiai gyérítés Vectobac nevű vegyszerrel végzik, amely közterületeken az egyetlen engedélyezett szer.

A biológiai gyérítés folyamatába javasolt a lakosság bevonása, hiszen a háztáji tenyészőhelyekre a földi kémiai kezelések nem jelentenek hatékony megoldást. Kereskedelmi forgalomban kaphatók biológiai hatóanyagú tabletták, amelyet a lakosság alkalmazhat az ingatlanokon belül.

A tavalyi évben a tavaszi lemosó permetezéssel együtt négy növényvédelmi permetezést végzett el külsős vállalkozó segítségével (Rovért Kft.), amely előre egyeztetett útvonalat követve végezte el a munkát.

Szükséges esetenkénti lokális védekezés is az átfogó növényvédelmi beavatkozások között. Ide tartoznak az egynyári ágyak, de a puszpángok egyedi növényvédelmének ellátása, valamint a rózsák, vagy a Rákóczi utca hársfáinak rendszeres kártevők, kórokozók elleni permetezése is.

Zöldfelület fenntartás, kaszálás, gyommentesítés:

A GAMESZ az önkormányzati intézmények környezetében, a zöldterületeken (közkertek, közparkok), valamint a turisztikailag kiemelt területeken végezte el a kaszálást. Emellett a városképi szempontól is fontos Kossuth L. u. kaszálását is elvégeztük.

Hozzávetőleg ez 6,5 ha terület fűnyírását jelenti, amelyben a kis közlekedési háromszögektől kiindulva a nagyobb 3000 m2-es park, és fél hektáros lakótömb belső is beletartozik. Hat darab ingatlan előtti közterületen végeztünk megbízással kaszálást, amelynek fele méltányossági alapon történt.

Tél végén - kora tavasszal az egyik legnagyobb időt - energiát igénylő munka a metszés volt, de év közben is folyamatos az elvégzendő feladat.

Az egynyári ágyak rendszeres gyommentesítése mellett a város cserjefelületei is folyamatosan igényelték a gyommentesítést.

A Széchenyi utca 3600 m2-es cserjefelületének lecsökkentése 2023. tavaszán valósult meg. A cserjefelület hozzávetőleg harmadára csökkent, a megszüntetett cserjefelületek helyén gyepesítés történt. Elsősorban a karakteres megjelenésű, egészséges habitusú cserjerészek maradtak meg, döntően lomblevelű örökzöldek alkotta foltok.

Az előző két évben, április és október között, 3-5 fő alkalmi munkavállaló foglalkoztatásával tudtuk csak elvégezni a cserjefelületek fenntartását. A fenntartási költségek 7-8 millió forintot jelentettek évente, amely főként az alkalmi munkavállalók bér-, és szociális hozzájárulási adó összköltségét, valamint az öntözési költséget foglalták magukba. Ez meghaladta a költségvetési keretet, emellett még a fenntartás is tűzoltásszerűen zajlott, hiszen a Széchenyi utcán kívül még két jelentősebb nagyságú zöldfelület (Római romkert, Nagyparkoló) gyommentesítését is el kellett látni, amelyek fenntartásához – ugyan kisebb arányban – a jövőben is szükségünk lesz alkalmi munkavállalókra.

A külterületi utak, nagyobb kiterjedésű, külterületi önkormányzati ingatlanok kaszálását az év folyamán rendszeresen végeztük, döntően saját erőből (Hosszúföldek - 022/53 hrsz., Búzakalász utca folytatása - 037/129 hrsz, Kisfaludy utca – Büki utca közötti út - 064/30 hrsz., 2102. hrsz-ú terület, Akác utca feletti terület - 060/1 hrsz.)

Árvácska, tulipán kiszedés, ágyak ültetésre előkészítése, talajfertőtlenítés, tápanyag utánpótlás, egynyári ültetés 600 m2-en, hozzávetőleg 6000 db palánta elültetése 2023. 05. 05-11. között valósult meg.

Egynyári kiszedése, öntözőcsövek kiszedése, ágyak előkészítése, földfeltöltés, talajfertőtlenítés, tápanyag utánpótlás, árvácska (közel 12000 db), tulipán ültetése (8000 db) 2023. 10. 05-13., valamint 10. 16-18. között történt.

Játszóterek:

2023-ban a Sugár utcai játszótér, és a Római romkertben található játszótér játszóeszközeinek biztonsági felülvizsgálata történt meg. A Babócsay utcai, valamint a Zrínyi utcai játszótér játékainak felülvizsgálata idén esedékes.

A biztonsági felülvizsgálat időtartama négy évről három évre, majd a tavalyi évtől három évről két évre csökkent. Ez a gyakrabban történő felülevizsgálat többletköltséget eredményez.

A játszóterek műszaki-biztonsági állapota az előírásoknak megfelel, a bevizsgálási jegyzőkönyvek érvényesek.

Takarítás heti kétszeri alkalommal történt. A homokozókban a homokot évi két alkalommal cseréltük. Az óvodák homokozóiról, játszóeszközeiről hasonló módon gondoskodtunk.

Mivel a játékok faszerkezete a folyamatos festés ellenére is elkorhadt, ezért felújításukat, vagy cseréjüket szükség szerint elvégezzük.

Konyha, közétkeztetés:

Intézményünk biztosítja az étkeztetést a bölcsőde, az óvoda, az általános iskola, a Bibó István gimnázium, az idősek otthona vonatkozásában, valamint a munkahelyi érkeztetés esetében is.

2023. január 1-től 20%-os térítési díjemelést hajtottunk végre, amellyel a megszabott normaköltséget tudjuk tartani. A nevezett évben négy alkalommal történt élelmiszer beszerzés, mivel a beszállítók a kialakult gazdasági helyzetre hivatkozva nem tudtak hosszabb távra árat garantálni.

A rezsicsökkentés miatt bevezetett intézkedések a konyha működését is befolyásolták. Az elszívó rendszer üzemeltetése jelentős gáz- és villanyfelhasználással jár, ezért ennek működési idejét felére csökkentettük. Ennek következménye a falakon megjelenő penész, páralecsapódás, melynek eltávolítása többletmunkát eredményezett.

Konyhánk jelenleg 700-750 adag/nap/fő étkezési igényét elégíti ki A-B menü választási lehetőség biztosításával, hétfőtől – péntekig.

Továbbra is célunk a vendégétkezők létszámának növelése, amelynek érdekében a Hévízi Tv-ben, valamint a honlapunkon is hirdetéseket jelentettünk meg. Felvettük a kapcsolatot a Hévízi Szobakiadók Szövetségének vezetőjével, és az ő együttműködésével a nyári időszakban lehetőséget biztosítottunk magánszálláshelyekre érkező magyar vendégek részére. A jövőben is tervezzük ezen szolgáltatás biztosítását, mivel számos pozitív visszajelzés érkezett intézményünk felé.

2023-ban a Hévízi Termelői Piaccal együttműködve bemutató főzéssel vettünk részt, amellyel emeltük a piacra szervezett rendezvények színvonalát, valamint népszerűsítettük konyhánkat.

Év végére a nyersanyagok árai normalizálódtak, ezáltal jobban tervezhetők voltak a költségek.

Az alábbiakban szemléltetjük a napi étkezők számát intézményi bontásban.

- bölcsőde (20fő): napi négyszeri étkezés

- óvoda (90-100 fő): napi háromszori étkezés

- iskola menza (100): napi egyszeri étkezés

- iskola napközi (180fő): napi háromszori étkezés

- középiskola (100-110Fő): napi egyszeri étkezés

- kollégium (10 fő): napi kétszeri étkezés

- TASZII szociális étkezők (65fő): napi egyszeri étkezés

- TASZII bentlakó gondozottak (57fő): napi ötszöri étkezés

- intézményi dolgozók (73 fő): napi egyszeri étkezés

- vendégebéd (40 fő): napi egyszeri étkezés

Átlagosan 400-500 fő gyerekétkeztetést biztosítunk, az alábbi táblázat mutatja a támogatásban részesülők arányát (a táblázat a 2024. január havi adatok alapján készült). A támogatottak körét országos rendelet határozza meg.

|  |  |  |  |
| --- | --- | --- | --- |
| **Intézmény neve** | **100 %-ban támogatott** | **50 %-ban támogatott** | **Teljes árat fizet** |
| Bölcsőde |  |  |  |
| étkező : 20 fő | 14 fő |  | 6 fő |
|  |  |  |  |
| Óvoda |  |  |  |
| étkező : 98 fő | 76 fő |  | 22 fő |
|  |  |  |  |
| Illyés Gy.Ált.Isk.: |  |  |  |
| Napközis: 178 fő | 17 fő | 44 fő | 117 fő |
| Menzás : 89 fő |  | 31 fő | 58 fő |
|  |  |  |  |
|  |  |  |  |
| Bibó István Gim.: |  |  |  |
| Menzás : 90 fő |  | 28 fő | 62 fő |
| Kollégium: 10 fő |  | 2 fő | 8 fő |

A nyár folyamán biztosítottuk a táborozó diákok étkeztetését.

Továbbra is fenntartottuk a kapcsolatot az őstermelőkkel, a helyi termelői piacon keresztül számos, friss primőrárut, gyümölcsöt tudtunk beszerezni.

A diétás étkezést is intézményünk látja el. Sajnos, ennek a munkának elvégzésére 1 fő diétás szakácsunk van. Betegség, szabadság esetén ennek a szolgáltatásnak a biztosítása veszélybe kerül, ezért a jövőben törekednünk kell a meglévő szakácsállományból egy fő beiskolázására.

A konyha működését informatikai oldalról a Quadro Byte Zrt. élelmezési program támogatja a napi anyaghányad és raktárkészlet nyilvántartásában, kiszabás elkészítésében.

A program alkalmas a nyersanyagok bevételezésére, óvodai, iskolai, felnőtt – étkezési normák kezelésére, receptek karbantartására. A létszám a webes felülettel van kapcsolatban így a megrendelt létszám alapján pontosan tudunk főzni.

A jelenlegi létszámmal, a meglévő gépek, berendezések műszaki állapotával a biztonságos működést fenn tudjuk tartani.

**II.**

**Határozati javaslat**

Hévíz Város Önkormányzat Képviselő-testülete a Hévíz Város Önkormányzat Gazdasági, Műszaki Ellátó Szervezet 2023. évi munkájáról szóló beszámolót elfogadja.